การสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง

**[[สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง]] เสด็จสวรรคต** เมื่อวันศุกร์ที่ 24 ตุลาคม พ.ศ. 2568 เวลา 21.21 น. ณ อาคารภูมิสิริมังคลานุสรณ์ โรงพยาบาลจุฬาลงกรณ์ สภากาชาดไทย รัฐบาลประกาศไว้ทุกข์เพื่อแสดงความอาลัยเป็นเวลา 1 ปี สำนักพระราชวังมีหมายกำหนดการพระราชพิธีทรงบำเพ็ญพระราชกุศลถวายพระบรมศพตั้งแต่วันที่ 26 ตุลาคม พ.ศ. 2568 เป็นต้นไป ณ พระที่นั่งดุสิตมหาปราสาท ในพระบรมมหาราชวัง

## ภูมิหลัง

หลังจากเสด็จพระราชดำเนินทรงร่วมพิธีวันวิสาขบูชา ซึ่งตรงกับโอกาสพุทธชยันตี 2600 ปี แห่งการตรัสรู้ ณ ท้องสนามหลวง ในเดือนมิถุนายน พ.ศ. 2555 และได้เสด็จพระราชดำเนินไปทรงทอดพระเนตรพิพิธภัณฑ์ผ้าในสมเด็จพระนางเจ้าสิริกิติ์ พระบรมราชินีนาถ เป็นการส่วนพระองค์ในวันที่ 11 กรกฏาคม พ.ศ. 2555 แล้วนั้น สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงเริ่มมีพระอาการประชวรในสัปดาห์ถัดมา และประทับรักษาพระวรกาย ณ โรงพยาบาลศิริราช โดยทรงงดเว้นพระราชกิจตั้งแต่นั้น ปีถัดมาพระองค์ตามเสด็จพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พระบรมราชสวามี แปรพระราชฐานไปยังวังไกลกังวล ต่อมาคณะแพทย์ตรวจพบว่าพระนหารู (เส้นเอ็น) ของสมเด็จพระบรมราชชนนีพันปีหลวงอักเสบ จึงถวายพระโอสถและกายภาพบำบัด

หลังการสวรรคตของพระบรมราชสวามี สมเด็จพระบรมราชชนนีพันปีหลวงได้ตามเสด็จในขบวนเคลื่อนพระบรมศพ จากโรงพยาบาลศิริราช ไปยังพระบรมมหาราชวัง ในวันที่ 14 ตุลาคม พ.ศ. 2559 สามปีต่อมาคณะแพทย์ได้กราบบังคมทูลเชิญสมเด็จพระบรมราชชนนีพันปีหลวงเสด็จพระราชดำเนินไปประทับที่โรงพยาบาลจุฬาลงกรณ์ สภากาชาดไทย เพื่อติดตามพระอาการ และถวายการตรวจเพิ่มเติม ซึ่งหลังจากนั้นก็ไม่ได้มีข่าวความเคลื่อนไหวของพระอาการประชวรอีก

ในวันเฉลิมพระชนมพรรษา พ.ศ. 2563 สมเด็จพระบรมราชชนนีพันปีหลวง พร้อมด้วยพระบาทสมเด็จพระวชิรเกล้าเจ้าอยู่หัว, สมเด็จพระนางเจ้าสุทิดา พัชรสุธาพิมลลักษณ พระบรมราชินี และพระบรมวงศานุวงศ์ เสด็จออกในโอกาสที่สมเด็จพระบรมราชชนนีพันปีหลวง ทรงบำเพ็ญพระราชกุศลเป็นการส่วนพระองค์ ณ อาคารภูมิสิริมังคลานุสรณ์ โรงพยาบาลจุฬาลงกรณ์ และในอีกสองปีต่อมา การบำเพ็ญพระราชกุศลส่วนพระองค์ในโอกาสมหามงคลเฉลิมพระชนมพรรษา 90 พรรษา ก็กระทำในสถานที่เดียวกัน

## สวรรคต
thumb|ประกาศสำนักพระราชวัง เรื่อง สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง สวรรคต ลงวันที่ 24 ตุลาคม พ.ศ. 2568|left
สำนักพระราชวังออกประกาศ เรื่อง สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง สวรรคต เมื่อวันที่ 24 ตุลาคม พ.ศ. 2568 ใจความว่า หลังจากที่คณะแพทย์ผู้ถวายการรักษา กราบบังคมทูลเชิญสมเด็จพระบรมราชชนนีพันปีหลวงเสด็จพระราชดำเนินไปประทับติดตามพระอาการประชวรที่โรงพยาบาลจุฬาลงกรณ์ สภากาชาดไทย ตั้งแต่วันที่ 7 กันยายน พ.ศ. 2562 พระองค์ทรงพระประชวรหลายครั้งและคณะแพทย์ตรวจพบความผิดปรกติของระบบต่าง ๆ จึงต้องถวายการรักษาอย่างต่อเนื่อง จนกระทั่งตั้งแต่วันที่ 17 ตุลาคม พ.ศ. 2568 สมเด็จพระบรมราชชนนีพันปีหลวงทรงพระประชวรด้วยภาวะติดเชื้อในกระแสพระโลหิต แม้คณะแพทย์จะถวายการรักษาจนสุดความสามารถ แต่พระอาการประชวรทรุดหนักลงตามลำดับ และเสด็จสวรรคตเมื่อวันที่ 24 ตุลาคม พ.ศ. 2568 เวลา 21:21 น. สิริพระชนมพรรษา 93 พรรษา

## การแสดงความอาลัย
### ภายในประเทศ

#### รัฐบาล
อนุทิน ชาญวีรกูล นายกรัฐมนตรี แถลงผ่านโทรทัศน์รวมการเฉพาะกิจแห่งประเทศไทย แสดงความเสียใจต่อการสวรรคตและถวายราชสดุดี รวมทั้งขอให้ประชาชนร่วมแสดงความอาลัยและถวายพระพรชัยมงคลแด่พระบรมวงศานุวงศ์
[thumb|[การลดธงครึ่งเสาที่โรงพยาบาลแห่งหนึ่งในจังหวัดสุโขทัยเมื่อวันที่ 26 ตุลาคม]]
รัฐบาลออกประกาศสำนักนายกรัฐมนตรี ระบุให้สถานที่ราชการ รัฐวิสาหกิจ และสถานศึกษาทุกแห่งลดธงครึ่งเสา มีกำหนด 30 วัน และให้ข้าราชการและพนักงานรัฐวิสาหกิจไว้ทุกข์ มีกำหนด 1 ปี ขอความร่วมมือไว้ทุกข์หรือแต่งกายด้วยสีที่ไม่ฉูดฉาดเป็นเวลา 90 วัน และปรับรูปแบบกิจกรรมรื่นเริงตามความเหมาะสม เริ่มนับแต่วันที่ 25 ตุลาคม พ.ศ. 2568

#### พิธีแสดงความอาลัย
นอกเหนือจากกระทรวง ทบวง และกรมต่าง ๆ แล้ว ยังมีหน่วยงานทั้งภาครัฐ รัฐวิสาหกิจ และบริษัทเอกชนหลายแห่ง จัดพิธีแสดงความอาลัยต่อการสวรรคต เช่น สยามพิวรรธน์, ธนาคารแห่งประเทศไทย, กลุ่มทีซีซี, ช่อง 7HD, กลุ่มเซ็นทรัล, เครือเจริญโภคภัณฑ์, เอสซีบี เอกซ์, ธนาคารกรุงเทพ, ธนาคารกรุงศรีอยุธยา, เอ็มบีเคเซ็นเตอร์, ปตท., จีเอ็มเอ็ม แกรมมี่, ไทยประกันชีวิต, กลุ่มเดอะมอลล์, แอดวานซ์ อินโฟร์ เซอร์วิส (เอไอเอส) , บีอีซีเวิลด์ เป็นต้น

#### การลงนามของประชาชน
[thumb|การลดธงครึ่งเสาที่หน้า[อาคารภูมิสิริมังคลานุสรณ์|left]]
โรงพยาบาลจุฬาลงกรณ์ สภากาชาดไทย จัดพื้นที่ให้ประชาชนลงนามแสดงความอาลัย ณ บริเวณโถงชั้น 1 อาคารภูมิสิริมังคลานุสรณ์ ในวันที่ 25–26 ตุลาคม พ.ศ. 2568 หลังจากนั้น กระทรวงดิจิทัลเพื่อเศรษฐกิจและสังคมได้เปิดเว็บไซต์ให้ประชาชนลงนามแสดงความอาลัยผ่านระบบออนไลน์

#### ในสื่อสังคม
ในสื่อสังคมต่าง ๆ มีการแสดงความอาลัยเป็นจำนวนมาก เช่นในเฟซบุ๊ก มีผู้ใช้งานจำนวนมากเปลี่ยนภาพผู้ใช้เพื่อแสดงความอาลัย เพจดังต่าง ๆ ลงภาพแสดงความอาลัยและงดลงเนื้อหาบันเทิงเป็นการชั่วคราวรวมทั้งทางเฟซบุ๊กยังประกาศงดโฆษณาในเว็บไซต์ภาคภาษาไทยอย่างไม่มีกำหนดเพื่อแสดงความอาลัย, กูเกิลประเทศไทยมีการเปลี่ยนดูเดิลเป็นสีดำเพื่อแสดงความอาลัย, ยูทูบงดโฆษณา 7 วันเช่นกัน, ดาราและนักแสดงต่างร่วมกันแสดงความอาลัยผ่านทางอินสตาแกรมและทวิตเตอร์ นอกจากนี้เว็บไซต์ต่าง ๆ ทั่วประเทศได้เปลี่ยนสีเว็บเป็นขาวดำเพื่อแสดงความอาลัยด้วย จนกระทั่งภายหลังได้ปรับสีเว็บเข้าสู่สีปกติ โดยมีการประดับริบบิ้นสีดำที่มุมหน้าจอ

#### การดำเนินการของสถานีโทรทัศน์
ในเบื้องต้นสถานีโทรทัศน์ต่าง ๆ เปลี่ยนสีโลโก้ของช่องเป็นสีขาวดำ และปรับลดสีฉูดฉาดลง

วันที่ 25 ตุลาคม พ.ศ. 2568 คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ออกแนวปฏิบัติสำหรับการออกอากาศรายการโทรทัศน์ ระหว่างวันที่ 25 ตุลาคม พ.ศ. 2568 – 25 กุมภาพันธ์ พ.ศ. 2569 โดยคำนึงถึงความเหมาะสม งดรายการเรต น.18 เป็นเวลา 1 เดือน และเรต ฉ. เป็นเวลา 3 เดือน พร้อมทั้งปรับลดโทนสีฉูดฉาดเพื่อความเหมาะสม และให้ทุกสถานีเชื่อมโยงสัญญาณการถ่ายทอดสดพระราชพิธีบำเพ็ญพระราชกุศลและพระราชพิธีต่าง ๆ จากโทรทัศน์รวมการเฉพาะกิจแห่งประเทศไทยในทันที และให้แต่ละสถานีสลับกันเชื่อมโยงสัญญาณการถ่ายทอดสดการเสด็จมาร่วมพระราชพิธีทรงบำเพ็ญพระราชกุศลของพระมหากษัตริย์หรือพระบรมวงศานุวงศ์ต่างประเทศ อย่างไรก็ตาม ในวันเดียวกัน กสทช. ก็แจ้งให้สถานีโทรทัศน์ต่าง ๆ ออกอากาศในโทนสีตามปกติ คงเหลือเฉพาะตราสัญลักษณ์ของช่องที่ยังเป็นสีขาวดำเช่นเดิม

#### การจัดงานในแต่ละพื้นที่
[250px|thumb|right|ป้ายโฆษณาแสดงความอาลัยบริเวณห้าแยกพ่อขุนเม็งรายมหาราช [จังหวัดเชียงราย]]

เดิมนั้น ลลิดา เพริศวิวัฒนา รองโฆษกประจำสำนักนายกรัฐมนตรี ระบุว่า รัฐบาลขอความร่วมมือให้ผู้ประกอบการธุรกิจบันเทิงต่าง ๆ งดหรือลดกิจกรรมเพื่อความบันเทิงเป็นระยะเวลา 30 วัน ให้สอดคล้องกับช่วงเวลาแสดงความอาลัย แต่กิจกรรมที่ดำเนินการไปแล้วให้ผู้จัดปรับรูปแบบให้เหมาะสม ส่วนที่ยังไม่ได้เริ่มดำเนินขอให้เลื่อนออกไปก่อน อย่างไรก็ตาม ในเวลาต่อมา ไตรศุลี ไตรสรณกุล เลขาธิการนายกรัฐมนตรี ระบุใหม่ว่า รัฐบาลเพียงขอความร่วมมือให้ประชาชนและภาคเอกชนปรับรูปแบบกิจกรรมให้เหมาะสมกับบรรยากาศการแสดงความอาลัย โดยไม่ได้ระงับกิจกรรม เนื่องจากเล็งเห็นว่ามีการวางแผนจัดหลายกิจกรรมล่วงหน้าไว้แล้ว จึงไม่ต้องการจำกัดเสรีภาพทางเศรษฐกิจหรือกิจกรรมทางสังคมของเอกชน จากการชี้แจงของรัฐบาลข้างต้น ส่งผลให้กิจกรรมและคอนเสิร์ตที่จัดขึ้นในวันที่ 25 และ 26 ตุลาคม พ.ศ. 2568 เช่น แบล็กพิงก์ ''เดดไลน์''เวิลด์ทัวร์ ในประเทศไทย รอบที่ 2 และ 3 ที่สนามกีฬาราชมังคลากีฬาสถาน และ ค็อกเทล 77 เอเวอร์ ทัวร์ ในจังหวัดมหาสารคาม และจังหวัดศรีสะเกษ มีการปรับรูปแบบให้เหมาะสม เช่น การให้ผู้เข้าชมคอนเสิร์ตที่จัดใน 2 วันดังกล่าวสวมเครื่องแต่งกายสีขาว-ดำ พร้อมทั้งยืนสงบนิ่งเพื่อแสดงความอาลัยก่อนเริ่มการแสดง 1 นาที และบางคอนเสิร์ตงดการแสดงผลพิเศษบางอย่าง เช่น ดอกไม้ไฟ เป็นต้น

thumb|งานภูเขาทอง พ.ศ. 2568 ยังคงจัดงานตามกำหนดเดิม แต่ปรับรูปแบบและบรรยากาศให้เหมาะสม เช่น การขึ้นข้อความแสดงความอาลัย และการใช้ไฟโทนสีขาวครีม|left

สำหรับงานที่มีกำหนดจัดในช่วงเดือนพฤศจิกายนถึงธันวาคม พ.ศ. 2568 บางงานมีการยกเลิกหรือปรับให้เหมาะสมกับสถานการณ์ เช่น งานลอยกระทงในจังหวัดภูเก็ต ส่วนบางงานยังมีการจัดตามกำหนดการเดิม เช่น โขนมูลนิธิส่งเสริมศิลปาชีพ ในสมเด็จพระบรมราชชนนีพันปีหลวง ตอน "สัตยาพาลี" งานพลุนานาชาติเมืองพัทยา และ ค็อกเทล 77 เอเวอร์ ทัวร์ ในเดือนพฤศจิกายน เป็นต้น

### ระดับนานาชาติ
* 23px|border สหพันธ์ฟุตบอลนานาชาติ (ฟีฟ่า) ได้แสดงความอาลัยด้วยการลดธงต่อไปนี้ลงครึ่งเสา ณ สำนักงานใหญ่ซือริช ประเทศสวิตเซอร์แลนด์ ได้แก่ ธงชาติไทย, ธงสหพันธ์ฟุตบอลนานาชาติ และธงของสมาพันธ์ฟุตบอลทั้ง 6 สมาพันธ์

## ปฏิกิริยาต่อการสวรรคต

### ในประเทศ

#### พระบรมวงศานุวงศ์
* พระบาทสมเด็จพระวชิรเกล้าเจ้าอยู่หัว มีพระบรมราชโองการโปรดเกล้าฯ ให้สำนักพระราชวังจัดการพระบรมศพ ถวายพระเกียรติยศสูงสุดตามราชประเพณี ทรงพระกรุณาโปรดเกล้าโปรดกระหม่อมให้พระบรมวงศานุวงศ์ และข้าทูลละอองธุลีพระบาทในราชสำนักไว้ทุกข์ถวาย มีกำหนด 1 ปี ตั้งแต่วันสวรรคตเป็นต้นไป ตามประกาศการสวรรคตที่สำนักพระราชวังระบุ
* ทูลกระหม่อมหญิงอุบลรัตนราชกัญญา สิริวัฒนาพรรณวดี ทรงโพสต์อินสตาแกรมแสดงความอาลัย ความว่า *"กราบบังคมทูลลาสมเด็จแม่เพคะ ด้วยความรักและคิดถึง #สถิตในดวงใจนิรันดร์"*
* สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงโพสต์ข้อความผ่านแฟนเพจเฟชบุ๊ก HRH Princess Sirivannavari Nariratana Rajakanya น้อมรำลึกถึงสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ด้วยความสำนึกในพระมหากรุณาธิคุณ เล่าความทรงจำอันอบอุ่นที่ทรงได้รับความรัก ความเมตตา และการอบรมสั่งสอนจาก "สมเด็จย่า" ผู้เป็นแรงบันดาลใจในชีวิตและศิลปะ ตรัสซึ้ง "หลานจ๊ะ" พระสุรเสียงที่ยังดังก้องในใจหลานเสมอ
* วัชเรศร วิวัชรวงศ์ โพสต์เฟซบุ๊กแสดงความอาลัย ความว่า *"พอได้ยินข่าวก็สะเทือนใจเป็นอย่างยิ่ง ยังจำได้ถึงวันที่บวชถวายท่านตอนเป็นเด็ก ยังจำได้ที่ท่านมาเยี่ยมที่โรงเรียนประจำที่อังกฤษ ยังจำได้ถึงโอกาสที่เล่นเปียโนถวายท่านแต่ท่านยังต้องมาสอนว่าเราเล่นผิดยังไงบ้าง ซึ้งในพระมหากรุณาธิคุณ และเสียใจเป็นอย่างยิ่งที่ไม่ได้มีโอกาสกราบทูลลาสมเด็จย่าของผม Grandmother, you will always be in my heart"*

#### การเมือง
* อนุทิน ชาญวีรกูล นายกรัฐมนตรีและรัฐมนตรีว่าการกระทรวงมหาดไทย ออกแถลงการณ์ว่า *“การเสด็จสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ถือเป็นการสูญเสีย ‘แม่ผู้ยิ่งใหญ่ของแผ่นดินไทย’ ผู้ทรงเป็นมิ่งขวัญของปวงชนชาวไทย และทรงประกอบพระราชกรณียกิจในหลายด้าน ทั้งศิลปาชีพ การอนุรักษ์ทรัพยากรธรรมชาติ และสาธารณสุข นำความสุขและประโยชน์แก่พสกนิกรทุกหมู่เหล่า”*
* ณัฐพงษ์ เรืองปัญญาวุฒิ ผู้นำฝ่ายค้านในสภาผู้แทนราษฎรและหัวหน้าพรรคประชาชน โพสต์ภาพแสดงความอาลัยในนามพรรคประชาชน พร้อมระบุข้อความว่า *"ขอน้อมรำลึกถึงพระกรณียกิจทั้งปวง ที่ได้ทรงบำเพ็ญมาตลอดพระชนมชีพ"* และเข้าถวายสักการะเบื้องหน้าพระฉายาลักษณ์ พร้อมลงนามแสดงความอาลัยที่สถานกงสุลใหญ่ ณ นครนิวยอร์ก เนื่องจากติดภารกิจในสหรัฐอเมริกา
* อภิสิทธิ์ เวชชาชีวะ อดีตนายกรัฐมนตรีและหัวหน้าพรรคประชาธิปัตย์ กล่าวแสดงความอาลัยในงานบิทคับ ซัมมิท 2025 ว่า ขอน้อมรำลึกถึงพระมหากรุณาธิคุณของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทั้งในการก่อตั้งมูลนิธิส่งเสริมศิลปาชีพฯ และโครงการพัฒนาชุมชนตลอด 50 ปีที่ผ่านมา ตลอดจนพระราชจริยวัตรและพระราชดำรัสที่สร้างแรงบันดาลใจและเป็นต้นแบบของซอฟต์พาวเวอร์ในประเทศไทย

#### ผู้นำศาสนา
* สมเด็จพระอริยวงศาคตญาณ (อัมพร อมฺพโร) สมเด็จพระสังฆราช สกลมหาสังฆปริณายก เสด็จลงพระอุโบสถ วัดราชบพิธสถิตมหาสีมาราม ทรงนำคณะสงฆ์สวดมนต์ทำวัตรค่ำ สวดพระพุทธมนต์ และเจริญจิตตภาวนาอุทิศถวายพระราชกุศล แด่สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
* สำนักจุฬาราชมนตรี แถลงการณ์แสดงความอาลัยต่อการเสด็จสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงว่า พระองค์ทรงเป็น "พระแม่แห่งแผ่นดิน" ผู้เปี่ยมด้วยพระเมตตาและพระมหากรุณาธิคุณต่อพสกนิกรทุกหมู่เหล่า โดยเฉพาะพี่น้องชาวไทยมุสลิม สำนักจุฬาราชมนตรีเชิญชวนชาวไทยมุสลิมน้อมสำนึกและแสดงความอาลัยต่อพระองค์ ซึ่งพระราชกรณียกิจจะจารึกอยู่ในหัวใจคนไทยตลอดไป

#### อื่น ๆ
* เกียรติศักดิ์ เสนาเมือง อดีตหัวหน้าผู้ฝึกสอนฟุตบอลทีมชาติไทย โพสต์แสดงความอาลัยว่า หลังได้รับเหรียญทองซีเกมส์ครั้งแรกในซีเกมส์ 1993 เขาได้เข้าเฝ้าฯ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในฐานะนักฟุตบอลจากโครงการ "เยาวชนควีนส์คัพ" พระสุรเสียงทรงตรัสว่า "เก่งมากนะ" กลายเป็นแรงบันดาลใจให้เขาตลอดชีวิต
* ภรณ์ทิพย์ นาคหิรัญกนก นางงามจักรวาล 1988 โพสต์แสดงความอาลัยผ่านอินสตาแกรมว่า พระองค์ทรงเป็นแรงบันดาลใจส่วนตัวและเคยพระราชทานพรในพิธีสมรสให้กับเธอและสามี มรดกของพระองค์จะคงอยู่เป็นสัญลักษณ์ของความเมตตาและความภาคภูมิใจในวัฒนธรรมไทย และทรงสถิตอยู่ในใจของทุกคนตลอดไป
* สุชาตา ช่วงศรี มิสเวิลด์ 2025 โพสต์แสดงความอาลัยผ่านอินสตาแกรมว่า พระองค์ทรงเป็นแรงบันดาลใจในการดำเนินชีวิตด้วยความเสียสละและการทำประโยชน์เพื่อผู้อื่น พระราชดำรัสและพระจริยวัตรของพระองค์จะคงเป็นแสงนำทางให้สตรีไทยทุกคน นอกจากนี้เธอยังเข้าถวายสักการะเบื้องหน้าพระฉายาลักษณ์สมเด็จพระบรมราชชนนีพันปีหลวง ณ ศาลาสหทัยสมาคม ในช่วงบ่ายของวันที่ 3 พฤศจิกายน พ.ศ. 2568 ด้วย
* ปนัดดา วงศ์ผู้ดี นางสาวไทย 2543 โพสต์แสดงความอาลัยว่า พระองค์ทรงสง่างามและพระสิริโฉมงดงาม ตนยังจดจำความประทับใจเมื่อครั้งเข้าเฝ้าฯ และขอน้อมส่งเสด็จสู่สวรรคาลัยพร้อมสำนึกในพระมหากรุณาธิคุณอย่างหาที่สุดมิได้
* ธงไชย แมคอินไตย์ ศิลปินแห่งชาติ สาขาศิลปะการแสดง (ดนตรีไทยสากล-ขับร้อง) พ.ศ. 2565 กล่าวแสดงความอาลัย ใจความว่า พระองค์ทรงเป็นแบบอย่างแห่งความเสียสละ ทรงทุ่มเทพระวรกายเพื่อคนไทยทั้งประเทศ ไม่ว่าจะเป็นด้านศิลปาชีพที่ช่วยสร้างอาชีพให้ประชาชน การอนุรักษ์ธรรมชาติ และการดูแลผู้ด้อยโอกาส
* สลา คุณวุฒิ ศิลปินแห่งชาติ สาขาศิลปะการแสดง (ดนตรีไทยสากล-ประพันธ์เพลงไทยลูกทุ่ง) พ.ศ. 2564 กล่าวแสดงความอาลัย ใจความว่า พระองค์ท่านคือเหตุผลที่ทำให้วันที่ 12 สิงหาคมของทุกปีเป็น 'วันแม่แห่งชาติ' ของชาวไทย เมื่อทราบข่าวการเสด็จสู่สวรรคาลัย จึงหมายถึงการจากไปของ 'แม่ของแผ่นดิน'
* อมิตา มารี ยัง นักร้อง โพสต์แสดงความอาลัยว่า เคยมีโอกาสถวายการแสดงต่อหน้าพระบาทสมเด็จพระปรมินทรมหาภูมิพลอดุลยเดช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ซึ่งเป็นเกียรติสูงสุดในชีวิต แม้พระองค์เสด็จสวรรคตแล้ว พระเมตตาและพระราชกรณียกิจของพระองค์ยังคงเป็นแสงสว่างนำทางใจของเธอและครอบครัวตลอดไป
* ใหม่ เจริญปุระ นักร้องและนักแสดง โพสต์แสดงความอาลัยว่า เคยมีโอกาสถวายงานต่อพระองค์หลายครั้ง พระองค์ทรงพระเมตตาและเอ็นดูตลอดมา วันนี้เธอขอน้อมส่งเสด็จสู่สวรรคาลัยและรำลึกถึงพระมหากรุณาธิคุณอย่างหาที่สุดมิได้
* อิม แจ-บ็อม นักร้องวงก็อตเซเวน โพสต์ข้อความผ่านอินสตาแกรมว่า “Rest in peace Deepest condolences to the people of Thailand.” (ขอให้ดวงพระวิญญาณเสด็จสู่สรวงสวรรค์ ขอแสดงความเสียใจอย่างสุดซึ้งต่อพสกนิกรชาวไทยทุกคน) 
* ลลิษา มโนบาล นักร้อง แร็ปเปอร์ และสมาชิกวงแบล็กพิงก์ โพสต์ภาพพระฉายาลักษณ์สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในสตอรีอินสตาแกรมของตน เพื่อแสดงความอาลัยและความจงรักภักดี

### ต่างประเทศ
#### พระราชวงศ์
*  พระบาทสมเด็จพระบรมนาถ นโรดม สีหมุนี พระมหากษัตริย์กัมพูชา ทรงมีพระราชสาส์นแสดงความเสียพระราชหฤทัยถึงพระบาทสมเด็จพระวชิรเกล้าเจ้าอยู่หัว พระบรมวงศานุวงศ์ และประชาชนชาวไทย และทรงแสดงความเคารพยกย่องสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงอย่างสูงสุด
** พระมหาวีรกษัตรีย์นโรดม มุนีนาถ สีหนุ พระวรราชมารดา พระราชชนนีในพระบาทสมเด็จพระบรมนาถ นโรดม สีหมุนี ได้ส่งสาส์นแสดงความอาลัยถึง สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ด้วยเช่นกัน
*  สมเด็จพระราชาธิบดีชิกเม เคซาร์ นัมกเยล วังชุก พระมหากษัตริย์ภูฏาน ทรงโพสต์เฟซบุ๊กแสดงความเสียพระราชหฤทัย ใจความว่า *"พระองค์ทรงเปี่ยมด้วยพระเมตตาและทรงอุทิศพระวรกายเพื่อประโยชน์ของประชาชนชาวไทย พระองค์จะทรงเป็นที่เคารพรักและเป็นแรงบันดาลใจให้กับทุกคนต่อไป ประชาชนชาวภูฏานขอร่วมไว้อาลัยและแสดงความเคารพต่อคุณูปการที่พระองค์ทรงริเริ่มไว้"* พร้อมทั้งมีพระราชโองการให้พระราชวงศ์ตลอดจนประชาชนชาวภูฏาน ประกอบพิธีสวดมนต์และจุดตะเกียง จำนวน 1,000 ดวง อุทิศถวาย จากนั้นในวันที่ 29 ตุลาคม พ.ศ. 2568 พระองค์พร้อมด้วย สมเด็จพระราชินีเจจุน ปัทมา วังชุก พระอัครมเหสี ได้เสด็จพระราชดำเนินทรงวางพวงมาลาถวายราชสักการะพระบรมศพ จากนั้นทรงพระอักษรแสดงความอาลัย กับทรงลงพระนามาภิไธย ณ อาคารหน่วยราชการในพระองค์ 904 พระบรมมหาราชวัง นอกจากนี้ ทั้งสองพระองค์ยังเสด็จพระราชดำเนินมาทรงร่วมบำเพ็ญพระราชกุศลพระพิธีธรรมสวดพระอภิธรรมพระบรมศพในคืนวันดังกล่าว นับเป็นพระประมุขกับคู่อภิเษกสมรสจากต่างประเทศพระองค์แรกที่เสด็จพระราชดำเนินทรงถวายราชสักการะพระบรมศพด้วยพระองค์เอง
*  สมเด็จพระราชาธิบดีมุฮัมมัดที่ 6 แห่งโมร็อกโก ทรงมีพระราชสาส์นถึงพระบาทสมเด็จพระวชิรเกล้าเจ้าอยู่หัว เพื่อทรงแสดงความเสียพระราชหฤทัย การเสด็จสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง โดยทรงยกย่องพระราชกรณียกิจพระองค์ที่มีส่วนสำคัญกับการยกระดับคุณภาพชีวิตของประชาชน และพัฒนาบ้านเมือง
** เจ้าชายมูลัย ฮิชาม พระญาติชั้นที่ 1 ในสมเด็จพระราชาธิบดีมุฮัมมัดที่ 6 แห่งโมร็อกโก เสด็จแทนพระองค์มาลงพระนามแสดงความอาลัย ณ สถานเอกอัครราชทูต กรุงราบัต
*  สมเด็จพระราชาธิบดีคาร์ลที่ 16 กุสตาฟ และสมเด็จพระราชินีซิลเวียแห่งสวีเดน ทรงมีพระราชสาส์นแสดงความเสียพระราชหฤทัยไปยังพระบาทสมเด็จพระวชิรเกล้าเจ้าอยู่หัว และประชาชนชาวไทย ต่อการสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
*  ชีคมุฮัมมัด บิน ซายิด อาล นะฮ์ยาน ประธานาธิบดีสหรัฐอาหรับเอมิเรตส์ และเจ้าผู้ครองรัฐอาบูดาบี ทรงมีพระราชสาส์นแสดงความเสียพระราชหฤทัยและทรงร่วมแสดงความอาลัยต่อการเสด็จสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
** มานซูร์ บิน ซาเยด อัล นาห์ยาน รองประธานาธิบดี รองนายกรัฐมนตรี และรัฐมนตรีกิจการประธานาธิบดีสหรัฐอาหรับเอมิเรตส์ พระอนุชาในประธานาธิบดี ทรงมีสาส์นแสดงความเสียพระทัย
**  ชีคมุฮัมมัด บิน รอชิด อาล มักตูม รองประธานาธิบดี นายกรัฐมนตรีสหรัฐอาหรับเอมิเรตส์ และเจ้าผู้ครองรัฐดูไบ ทรงมีพระราชสาส์นแสดงความเสียพระราชหฤทัยและทรงร่วมแสดงความอาลัย
*  สมเด็จพระราชาธิบดีซัลมาน บิน อับดุลอะซีซ อาล ซะอูด พระมหากษัตริย์ซาอุดีอาระเบีย ผู้อารักขามัสยิดศักดิ์สิทธิ์ทั้งสอง ทรงมีพระราชสาส์นแสดงความเสียพระราชหฤทัยผ่านโทรเลขไปยังพระบาทสมเด็จพระวชิรเกล้าเจ้าอยู่หัว
** มุฮัมมัด บิน ซัลมาน มกุฎราชกุมารแห่งซาอุดีอาระเบีย ทรงมีสาส์นแสดงความเสียพระทัยผ่านโทรเลขเช่นกัน
*  อับดุลเลาะห์ บิน ฮามัด บิน เคาะลีฟะฮ์ อัษษานี พระรัชทายาทแห่งกาตาร์ และพระอนุชาในตะมีม บิน ฮะมัด อาล ษานี เจ้าผู้ครองรัฐกาตาร์ ทรงมีสาส์นแสดงความเสียพระทัยผ่านโทรเลขไปยังพระบาทสมเด็จพระวชิรเกล้าเจ้าอยู่หัว
*  สมเด็จพระราชาธิบดีฮะมัด บิน อีซา อัลเคาะลีฟะฮ์ พระมหากษัตริย์แห่งบาห์เรน ทรงมีพระราชสาส์นแสดงความเสียพระราชหฤทัยผ่านโทรเลขไปยังพระบาทสมเด็จพระวชิรเกล้าเจ้าอยู่หัว
** เจ้าชายซัลมาน มกุฎราชกุมารแห่งบาห์เรน นายกรัฐมนตรีบาห์เรน ทรงมีสาส์นแสดงความเสียพระทัยผ่านโทรเลขเช่นกัน
*  สมเด็จพระราชาธิบดีสุลต่านฮัยษัม บิน ฏอริก อาล ซะอีด สุลต่านโอมาน ทรงมีพระราชสาส์นแสดงความเสียพระราชหฤทัยผ่านโทรเลขไปยังพระบาทสมเด็จพระวชิรเกล้าเจ้าอยู่หัว
*  มิชอัล อัลอะห์มัด อัลญาบิร อัศเศาะบาห์ เจ้าผู้ครองรัฐคูเวต ทรงมีพระราชสาส์นแสดงความเสียพระราชหฤทัยผ่านโทรเลขไปยังพระบาทสมเด็จพระวชิรเกล้าเจ้าอยู่หัว ทรงประทานกำลังพระทัยให้พระราชวงศ์และประชาชนชาวไทยให้สามารถผ่านเหตุการณ์อันเศร้าโศกครั้งนี้
** เศาะบาห์ อัลคอลิด อัลฮะมัด อัศเศาะบาห์ มกุฎราชกุมารแห่งคูเวต ทรงมีสาส์นแสดงความเสียพระทัยผ่านโทรเลขเช่นกัน
*  สมเด็จพระราชาธิบดีฟีลิปแห่งเบลเยียม ทรงมีพระราชสาส์นแสดงความเสียพระราชหฤทัยไปยังพระบาทสมเด็จพระวชิรเกล้าเจ้าอยู่หัว ในการนี้ทรงโปรดเกล้าฯ ให้รองราชเลขานุการและที่ปรึกษาทางการทูตในพระองค์ เดินทางมาลงนามแสดงความอาลัย ณ สถานเอกอัครราชทูต กรุงบรัสเซลส์ ในนามของสำนักพระราชวังเบลเยียม
*  สมเด็จพระราชาธิบดีฮารัลด์ที่ 5 แห่งนอร์เวย์ และ สมเด็จพระราชินีซอนยาแห่งนอร์เวย์ ทรงมีพระราชสาส์นแสดงความเสียพระราชหฤทัยไปยังพระบาทสมเด็จพระวชิรเกล้าเจ้าอยู่หัว และประชาชนชาวไทย ต่อการสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ความว่า *“หม่อมฉันรู้สึกเศร้าสลดใจยิ่งต่อการสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในนามของประชาชนชาวนอร์เวย์ หม่อมฉันขอแสดงความเสียใจอย่างสุดซึ้งมายังฝ่าพระบาท และพระราชวงศ์ ตลอดจนประชาชนชาวไทยในครั้งนี้”*
*  สมเด็จพระราชินีโซเฟียแห่งสเปน ได้เสด็จพระราชดำเนินมาทรงลงพระนามแสดงความอาลัยต่อการสวรรคตของสมเด็จพระบรมราชชนนีพันปีหลวง ณ สถานเอกอัครราชทูต กรุงมาดริด ทรงยืนสงบนิ่งไว้อาลัยหน้าพระฉายาลักษณ์ และลงพระนามในสมุดแสดงความอาลัย ทรงมีพระราชปฏิสันถารเกี่ยวกับความสูญเสียอันยิ่งใหญ่นี้ โดยตรัสว่าสมเด็จพระบรมราชชนนีพันปีหลวง ทรงมีความงามและความเมตตาหาผู้ใดเสมอเหมือน ทรงเป็นมิตรที่รัก และทรงรู้สึกเสียพระราชหฤทัยอย่างยิ่ง
*  สมเด็จพระราชาธิบดีสุลต่านฮัสซานัล โบลเกียห์แห่งบรูไน ทรงแสดงความเสียพระราชหฤทัยต่อการเสด็จสวรรคตของสมเด็จพระบรมราชชนนีพันปีหลวง พร้อมกล่าวถึงความสัมพันธ์ระหว่างสองประเทศที่มีความใกล้ชิดมายาวนาน ระหว่างหารือกับนายกรัฐมนตรีไทย ในห้วงการประชุมผู้นำเขตเศรษฐกิจเอเปค ครั้งที่ 32 ณ เมืองคยองจู ประเทศเกาหลี
** เจ้าชายอัลมุห์ตาดี บิลละห์ มกุฎราชกุมารแห่งบรูไน ได้เสด็จพระราชดำเนินมาทรงลงพระนามแสดงความอาลัยต่อการสวรรคตของสมเด็จพระบรมราชชนนีพันปีหลวง ณ สถานเอกอัครราชทูต กรุงบันดาร์เสรีเบกาวัน
*  สมเด็จพระราชาธิบดีเฟรเดอริกที่ 10 แห่งเดนมาร์ก ทรงมีพระราชสาส์นแสดงความเสียพระราชหฤทัย ไปยังพระบาทสมเด็จพระวชิรเกล้าเจ้าอยู่หัว ต่อการเสด็จสวรรคตของสมเด็จพระบรมราชชนนีพันปีหลวง ความว่า *“หม่อมฉันขอแสดงความเสียใจอย่างสุดซึ้งต่อการเสด็จสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในช่วงเวลาของการไว้ทุกข์ถวายนี้ ขอส่งความระลึกถึงไปยังฝ่าพระบาท พระราชวงศ์ ตลอดจนประชาชนชาวไทย”*
*  สมเด็จพระจักรพรรดินารูฮิโตะ และสมเด็จพระจักรพรรดินีมาซาโกะ ทรงมีพระราชสาส์นแสดงความเสียพระราชหฤทัย ไปยังพระบาทสมเด็จพระวชิรเกล้าเจ้าอยู่หัว ต่อการเสด็จสวรรคตของสมเด็จพระบรมราชชนนีพันปีหลวง
*  สมเด็จพระราชาธิบดีวิลเลิม-อเล็กซานเดอร์แห่งเนเธอร์แลนด์ และสมเด็จพระราชินีมักซิมาแห่งเนเธอร์แลนด์ รวมถึงสมเด็จพระราชินีนาถเบียทริกซ์แห่งเนเธอร์แลนด์ ทรงพระกรุณาโปรดเกล้าฯ ให้ผู้แทนพระองค์เดินทางมาลงนามความความอาลัยต่อการสวรรคตของสมเด็จพระบรมราชชนนีพันปีหลวง ณ สถานเอกอัครราชทูต กรุงเฮก ความตอนหนึ่งว่า *“ทั้งสามพระองค์จะทรงระลึกถึงพระราชกรณียกิจและพระวิริยะอุตสาหะของสมเด็จพระบรมราชชนนีพันปีหลวงที่มีต่อปวงชนชาวไทย”*
*  สมเด็จพระราชาธิบดีเลตซีที่ 3 แห่งเลโซโท และสมเด็จพระราชินีมาเซเนต โมฮาโต เซเอโซ ทรงพระกรุณาโปรดเกล้าฯ ให้กงสุลกิตติมศักดิ์ราชอาณาจักรเลโซโทประจำประเทศไทย เป็นผู้แทนพระองค์มาวางพวงมาลาถวายราชสักการะพระบรมศพ และลงนามถวายความอาลัย ณ อาคารหน่วยราชการในพระองค์ 904 พระบรมมหาราชวัง

#### ผู้อ้างสิทธิในราชบัลลังก์
*  เจ้าชายเออร์เมส ซาห์เล เซลาสซีแห่งเอธิโอเปีย ประธานราชสภาแห่งพระราชวงศ์เอธิโอเปีย ทรงมีสาส์นแสดงความเสียพระทัยไปยังพระบาทสมเด็จพระวชิรเกล้าเจ้าอยู่หัว โดยทรงกล่าวถึงความสัมพันธ์อันยาวนานระหว่างพระราชวงศ์ไทยและพระราชวงศ์เอธิโอเปีย และทรงรำลึกถึงการเสด็จพระราชดำเนินเยือนราชอาณาจักรไทยของสมเด็จพระจักรพรรดิฮัยเลอ ซึลลาเซที่ 1 พระอัยกา เมื่อปี พ.ศ. 2502 ในฐานะพระราชอาคันตุกะของพระบาทสมเด็จพระมหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
*  สมเด็จพระนางมาร์กาเรตา ผู้พิทักษ์ราชบัลลังก์แห่งโรมาเนีย ทรงพระกรุณาโปรดเกล้าฯ ให้ เจ้าชายราดูแห่งโรมาเนีย พระราชสวามี เสด็จแทนพระองค์ไปทรงลงพระนามาภิไธยแสดงความเสียพระราชหฤทัย ณ สถานเอกอัครราชทูต กรุงบูคาเรสต์
*  เจ้าชายเอมานูเอเล ฟีลีแบร์โตแห่งซาวอย เจ้าชายแห่งเวนิส ประมุขแห่งราชวงศ์ซาวอย เสด็จมาทรงถวายบังคมพระบรมศพ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ณ พระที่นั่งดุสิตมหาปราสาท พระบรมมหาราชวัง และเสด็จไปทรงลงพระนามแสดงความอาลัย ณ อาคารหน่วยราชการในพระองค์ 904
*  อาร์ชดยุกซานดอร์แห่งออสเตรีย ทรงมีสาส์นแสดงความเสียพระทัยมายังพระบาทสมเด็จพระวชิรเกล้าเจ้าอยู่หัว
*  มหาจันทรกุมารโซ่วี่น ประมุขราชวงศ์โก้นบอง ทรงมีสาส์นแสดงความเสียพระทัยมายังพระบาทสมเด็จพระวชิรเกล้าเจ้าอยู่หัว โดยทรงรำลึกถึงการอุทิศพระองค์ของสมเด็จพระบรมราชชนนีพันปีหลวงที่มีต่อปวงชนชาวไทย

#### ประมุขทางศาสนา
*  ทะไลลามะที่ 14 แห่งทิเบต ทรงมีพระราชสาส์นแสดงความเสียพระทัยไปยังพระบาทสมเด็จพระวชิรเกล้าเจ้าอยู่หัว และพระราชวงศ์ ทรงกล่าวว่า *“สมเด็จพระบรมราชชนนีพันปีหลวงทรงอุทิศพระวรกายเพื่อรับใช้ผู้อื่น และทรงดำรงพระชนมชีพอย่างมีความหมาย”* ทั้งนี้ จะทรงสวดภาวนาเพื่อถวายเป็นพระราชกุศลแด่พระองค์
*  สมเด็จพระอภิสิริสุคนธามหาสังฆราชาธิบดี (บัวร์ กรี) สมเด็จพระสังฆราชฝ่ายธรรมยุติกนิกายแห่งกัมพูชา ทรงรับถวายสังฆทานจากเจ้าหน้าที่สถานเอกอัครราชทูตไทย กรุงพนมเปญ เนื่องในการบำเพ็ญกุศลปัณรสมวารถวายสมเด็จพระบรมราชชนนีพันปีหลวง ณ วัดปทุมวดีราชวราราม
*  พระอาจารย์ใหญ่มหาเหวด มะเสไน ประธานศูนย์กลางองค์การพุทธศาสนาสัมพันธ์แห่ง สปป.ลาว เป็นประธานฝ่ายสงฆ์ในพิธีบำเพ็ญกุศลปัณรสมวารถวายสมเด็จพระบรมราชชนนีพันปีหลวง ณ วัดสีสะเกด ซึ่งจัดโดยสถานเอกอัครราชทูตไทย ณ กรุงเวียงจันทน์

#### ผู้นำประเทศ
*  ฮุน มาแณต นายกรัฐมนตรีกัมพูชา ส่งสารแสดงความเสียใจ ใจความว่า *"สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง จะทรงได้รับการจดจำด้วยความเคารพและเทิดทูนสูงสุด สำหรับพระราชจริยวัตรแห่งความเสียสละในการพัฒนาคุณภาพชีวิตประชาชน การอนุรักษ์ศิลปวัฒนธรรมไทย และพระราชปณิธานอันแน่วแน่ในการพัฒนาชนบท ซึ่งเป็นแรงบันดาลใจแก่ชนรุ่นต่อไป"*
** เตีย เซ็ยฮา รองนายกรัฐมนตรีและรัฐมนตรีว่าการกระทรวงป้องกันชาติกัมพูชา มีสารแสดงความเสียใจมายังรัฐมนตรีว่าการกระทรวงกลาโหมของไทย
** สม รังสี ผู้นำฝ่ายค้านกัมพูชาและประธานสภาต่อต้านแห่งชาติกัมพูชา ได้เผยแพร่จดหมายแสดงความอาลัย ใจความว่า *"ในนามของประชาชนชาวกัมพูชาและสมาชิกรัฐบาลกัมพูชาอิสระ ขอแสดงความอาลัยและชื่นชมพระราชกรณียกิจของพระองค์ทั้งในด้านวัฒนธรรมและการพัฒนาชนบท โดยพระราชกรณียกิจและการอุทิศพระองค์ตลอดพระชนมชีพ เป็นแบบอย่างอันแท้จริงของจิตวิญญาณแห่งมารดาของแผ่นดิน"*
*  อันวาร์ อิบราฮิม นายกรัฐมนตรีมาเลเซีย ในฐานะประธานอาเซียน ได้พบปะพูดคุยกับนายกรัฐมนตรีไทย พร้อมกล่าวแสดงความอาลัยต่อการเสด็จสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในระหว่างการประชุมสุดยอดอาเซียน 2025 ณ กรุงกัวลาลัมเปอร์ ประเทศมาเลเซีย
** โมฮัมหมัด ฮาซัน รัฐมนตรีว่าการกระทรวงการต่างประเทศมาเลเซีย กล่าวแสดงความเสียใจในการประชุมรัฐมนตรีว่าการกระทรวงการต่างประเทศอาเซียน 2025**
** โมฮัมหมัด อาลามิน รัฐมนตรีช่วยว่าการกระทรวงการต่างประเทศมาเลเซีย ในฐานะผู้แทนรัฐบาล ได้เดินทางไปลงนามแสดงความอาลัย ณ สถานเอกอัครราชทูต กรุงกัวลาลัมเปอร์
*  ดอนัลด์ ทรัมป์ ประธานาธิบดีสหรัฐอเมริกาโพสต์ข้อความแสดงความอาลัย ความตอนหนึ่งว่า *"เป็นเรื่องน่าโศกเศร้าอย่างยิ่งที่สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เสด็จสวรรคต ข้าพระพุทธเจ้าขอแสดงความเสียใจอย่างสุดซึ้งต่อประชาชนชาวไทยทุกคน"* ต่อมาในระหว่างการประชุมสุดยอดอาเซียน 2025 ณ กรุงกัวลาลัมเปอร์ ประเทศมาเลเซีย ก่อนเริ่มพิธีลงนามข้อตกลงสันติภาพระหว่างไทยและกัมพูชา ทรัมป์กล่าวบนแท่นปราศรัยแสดงความอาลัยสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงอีกครั้ง ความตอนหนึ่งว่า *“พสกนิกรชาวไทยจะจดจำพระองค์ตลอดไป ในฐานะตัวแทนแห่งศักดิ์ศรี ความเมตตา และความสง่างาม ข้าพระพุทธเจ้าขอเทิดทูนพระเกียรติและเชิดชูความทรงจำอันงดงามของพระองค์ พร้อมอัญเชิญพรแห่งสันติสุขมายังแผ่นดินไทย”*
**  พันโทหญิง ลัดดา แทมมี ดักเวิร์ธ ป.ม. สมาชิกวุฒิสภาสหรัฐ จากรัฐอิลลินอย เดินทางมาลงนามแสดงความอาลัย ณ สถานเอกอัครราชทูต กรุงวอชิงตัน โดยได้รำลึกความทรงจำในวัยเด็กเกี่ยวกับสมเด็จพระบรมราชชนนีพันปีหลวงในฐานะ “แม่ของแผ่นดิน” ขณะพำนักอยู่ในประเทศไทย
**  โจ วิลสัน สมาชิกสภาผู้แทนราษฎรสหรัฐ จากรัฐเซาท์แคโรไลนา ได้เสนอบันทึกคองเกรสเพื่อถวายราชสดุดีแด่สมเด็จพระบรมราชชนนีพันปีหลวงต่อรัฐสภาสหรัฐ
**  คิมเบอร์ลี แบสเซตต์ เลขาธิการเขตโคลัมเบีย เดินทางมาลงนามแสดงความอาลัย ณ สถานเอกอัครราชทูต กรุงวอชิงตัน
*  สี จิ้นผิง ประธานาธิบดีสาธารณรัฐประชาชนจีน ได้ส่งสาส์นแสดงความเสียใจ ใจความว่า *“สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงเป็นที่เคารพรักอย่างสูงยิ่งในหมู่ราชวงศ์และประชาชนชาวไทย พระองค์ทรงส่งเสริมมิตรภาพจีน-ไทยอย่างแข็งขัน และเสด็จฯ เยือนจีนในพระนามพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงมีคุณูปการอันใหญ่หลวงในการส่งเสริมมิตรภาพ “จีนไทยใช่อื่นไกล พี่น้องกัน” เราจะรำลึกถึงพระองค์ตลอดไป”*
*  ซานาเอะ ทากาอิจิ นายกรัฐมนตรีญี่ปุ่น ได้ส่งข้อความแสดงความอาลัย ความตอนหนึ่งว่า *“สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงบำเพ็ญพระราชกรณียกิจเพื่อความสมัครสมานสามัคคีและประโยชน์สุขของประชาชนชาวไทยมาตลอดระยะเวลายาวนาน ข้าพเจ้าขอน้อมรำลึกในพระมหากรุณาธิคุณอันหาที่สุดมิได้ตราบนิรันดร์ ข้าพเจ้าน้อมส่งเสด็จสู่สวรรคาลัยอย่างสุดซึ้งร่วมกับประชาชนชาวไทย”*
** โคอิชิโร เก็นบะ รองประธานสภาผู้แทนราษฎรญี่ปุ่น ได้กล่าวแสดงความอาลัยต่อฉลาด ขามช่วง รองประธานสภาผู้แทนราษฎรไทย ระหว่างการต้อนรับคณะศึกษาดูงานระบบรัฐสภา
** โมเทกิ โทชิมิทสึ รัฐมนตรีว่าการกระทรวงการต่างประเทศญี่ปุ่น ได้ส่งข้อความแสดงความอาลัย ความตอนหนึ่งว่า *“ความสัมพันธ์ระหว่างพระราชวงศ์ญี่ปุ่นและพระราชวงศ์ไทยที่มีมาอย่างยาวนานนับเป็นรากฐานของความสัมพันธ์อันดีระหว่างประเทศญี่ปุ่นและประเทศไทยในปัจจุบัน ข้าพเจ้าขอน้อมรำลึกถึงพระมหากรุณาธิคุณที่ทรงบำเพ็ญเมื่อครั้งยังมีพระชนมชีพ และขอภาวนาให้ดวงพระวิญญาณเสด็จสู่สุคติในสัมปรายภพ”*
**  เซอิทาโระ ฮัตโทริ ผู้ว่าราชการจังหวัดฟูกูโอกะ เดินทางมาลงนามแสดงความอาลัย ณ สถานกงสุลใหญ่ นครฟูกูโอกะ
*  นเรนทรา โมดี นายกรัฐมนตรีอินเดียได้โพสต์ข้อความลงบนแพลตฟอร์มออนไลน์ X ใจความว่า *"ข้าพเจ้ารู้สึกเศร้าใจอย่างยิ่งต่อการเสด็จสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง พระองค์ทรงอุทิศพระชนมชีพเพื่อประชาชน ซึ่งจะเป็นแรงบันดาลใจแก่ผู้คนรุ่นแล้วรุ่นเล่า”*
** นาย ปาบิตรา มาร์เกริตา รัฐมนตรีช่วยว่าการกระทรวงการต่างประเทศและกระทรวงสิ่งทอ ได้เดินทางไปลงนามแสดงความอาลัย ณ สถานเอกอัครราชทูต กรุงนิวเดลี
*  ตรรมัน จัณมุกรัตตินัม ประธานาธิบดีสิงคโปร์ ได้ส่งสาส์นถึงพระบาทสมเด็จพระวชิรเกล้าเจ้าอยู่หัว โดยแสดงความรู้สึกโศกเศร้าอย่างสุดซึ้งต่อการเสด็จสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง พร้อมแสดงความชื่นชมว่าทรงมีพระชนมชีพที่เปี่ยมด้วยแรงบันดาลใจ ทรงเป็นคู่พระบารมีที่มั่นคงเคียงข้างพระราชสวามี พระราชดำริด้านผ้าไทย งานหัตถศิลป์ และการพัฒนาชนบท ได้ยกระดับคุณภาพชีวิตของประชาชน โดยเฉพาะสตรีและเด็กในถิ่นทุรกันดาร
** ลอว์เรนซ์ หว่อง นายกรัฐมนตรีสิงคโปร์ ได้ส่งสารถึงนายกรัฐมนตรีของไทยในนามรัฐบาลสิงคโปร์ ใจความว่า ทรงเป็นที่รักและเคารพของประชาชนชาวไทย ทรงปฏิบัติพระราชกรณียกิจด้วยพระเมตตาและความมั่นคงเคียงข้างพระราชสวามีโดยตลอด และชื่นชมพระราชกรณียกิจเพื่อการพัฒนาอย่างยั่งยืน การส่งเสริมสวัสดิการสตรีและเด็ก และการอนุรักษ์ศิลปหัตถกรรมพื้นบ้าน
** ลี เซียนลุง รัฐมนตรีอาวุโสสิงคโปร์ และอดีตนายกรัฐมนตรีสิงคโปร์ ได้เดินทางมาวางพวงมาลา ถวายสักการะหน้าพระโกศพระบรมศพสมเด็จพระบรมราชชนนีพันปีหลวง ณ พระที่นั่งดุสิตมหาปราสาท พระบรมมหาราชวัง พร้อมทั้งลงนามแสดงความอาลัย ณ อาคารหน่วยราชการในพระองค์ 904
** กัน กิม หยง รองนายกรัฐมนตรี และรัฐมนตรีว่าการกระทรวงการค้าและอุตสาหกรรมสิงคโปร์ ได้เดินทางไปลงนามแสดงความอาลัยที่สถานเอกอัครราชทูตไทยประจำประเทศสิงคโปร์
** ชาน ชุน ซิง รัฐมนตรีว่าการกระทรวงกลาโหมสิงคโปร์ ได้เดินทางไปลงนามแสดงความอาลัยที่สถานเอกอัครราชทูตไทยประจำประเทศสิงคโปร์
*  เคียร์ สตาร์เมอร์ นายกรัฐมนตรีสหราชอาณาจักร ได้ส่งข้อความถึงนายกรัฐมนตรีไทย ใจความว่า ขอแสดงความอาลัยอย่างสุดซึ้งแด่พระบาทสมเด็จพระเจ้าอยู่หัว พระบรมวงศานุวงศ์ และขอแสดงความเสียใจต่อประชาชนชาวไทย ต่อการเสด็จสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
*  อี แจ-มย็อง ประธานาธิบดีเกาหลีใต้ ได้ส่งสาส์นแสดงความเสียใจอย่างสุดซึ้งไปยังพระบาทสมเด็จพระวชิรเกล้าเจ้าอยู่หัว โดยระลึกถึงพระราชปณิธานในการบำเพ็ญพระราชกรณียกิจ พระเมตตาในการรับฟังเสียงของพสกนิกรเพื่อพัฒนาคุณภาพชีวิตของประชาชนชาวไทย
*  ไล่ ชิงเต๋อ ประธานาธิบดีสาธารณรัฐจีน ได้ส่งสาส์นแสดงความอาลัยมายังประเทศไทย ในขณะที่ เก๋อ เป่าเซวียน รัฐมนตรีช่วยว่าการกระทรวงการต่างประเทศไต้หวัน ได้เดินทางมาลงนามแสดงความอาลัย ณ สำนักงานการค้าและเศรษฐกิจไทย ไทเป
** โจว หรงไห่ นายกรัฐมนตรีไต้หวัน มีสารแสดงความเสียใจผ่านทางสำนักงานเศรษฐกิจและวัฒนธรรมไทเปประจำประเทศไทย
** หลินเจียหลง รัฐมนตรีว่าการกระทรวงการต่างประเทศไต้หวัน ได้โพสต์ข้อความลงบนแพลตฟอร์มออนไลน์ X โดยแสดงความอาลัยไปยังพระบาทสมเด็จพระเจ้าอยู่หัว และประชาชนชาวไทย รวมถึงได้รำลึกถึงการเสด็จพระราชดำเนินเยือนไต้หวันของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในปี พ.ศ. 2506
*  คริสโตเฟอร์ ลักซัน นายกรัฐมนตรีนิวซีแลนด์ กล่าวแสดงความอาลัยแด่สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ว่าพระองค์ทรงเป็นที่รักยิ่งของปวงชนชาวไทยอย่างประจักษ์ยิ่ง ในระหว่างการประชุมสุดยอดอาเซียน 2025 ณ กรุงกัวลาลัมเปอร์ ประเทศมาเลเซีย
*  บองบอง มาร์กอส ประธานาธิบดีฟิลิปปินส์ ได้โพสต์ข้อความแสดงความอาลัย ใจความว่า *“พระมหากรุณาธิคุณ พระบารมี และพระเมตตาอันอบอุ่นของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ได้สร้างความประทับใจให้แก่ผู้คนมากมาย รวมถึงประชาชนชาวฟิลิปปินส์ มิตรภาพอันใกล้ชิดที่พระองค์ทรงมีต่อฟิลิปปินส์ และจิตวิญญาณแห่งพระเมตตาอันแท้จริง ได้เป็นแหล่งกำลังใจและแรงบันดาลใจให้แก่ปวงชนเสมอมา”* พร้อมทั้งร่วมแสดงความอาลัย ระหว่างการหารือทวิภาคีกับนายกรัฐมนตรีไทย ในการประชุมสุดยอดอาเซียน 2025 ณ กรุงกัวลาลัมเปอร์ ประเทศมาเลเซีย
** กลอเรีย มาคาปากัล-อาร์โรโย อดีตประธานาธิบดีฟิลิปปินส์ คนที่ 14 เดินทางมาลงนามแสดงความอาลัย ณ สถานเอกอัครราชทูต กรุงมะนิลา
*  ปราโบโว ซูบียันโต ประธานาธิบดีอินโดนีเซีย ได้กล่าวแสดงความอาลัยแด่สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ระหว่างการประชุมสุดยอดอาเซียน 2025 ณ กรุงกัวลาลัมเปอร์ ประเทศมาเลเซีย
*  เลือง เกื่อง ประธานาธิบดีเวียดนาม ได้ส่งสาส์นแสดงความอาลัยไปยังพระบาทสมเด็จพระวชิรเกล้าเจ้าอยู่หัว รวมถึงแสดงความเสียใจไปยังนายกรัฐมนตรีไทย
** นาย เหงียน มานห์ เกือง รัฐมนตรีช่วยว่าการกระทรวงการต่างประเทศเวียดนาม เดินทางมาลงนามแสดงความอาลัย ณ สถานเอกอัครราชทูต กรุงฮานอย
*  อาซิฟ อาลี ซาร์ดารี ประธานาธิบดีปากีสถาน ได้กล่าวแสดงความอาลัยต่อการเสด็จสวรรคต โดยระบุว่าประชาชนชาวปากีสถานขอร่วมแสดงความอาลัยและยืนเคียงข้างในช่วงเวลาแห่งการสูญเสียครั้งนี้
** เชห์บาซ ชะรีฟ นายกรัฐมนตรีปากีสถาน ได้โพสต์ข้อความแสดงความอาลัย ใจความว่า *“ผมรู้สึกเสียใจอย่างสุดซึ้งต่อการสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ผู้เป็นที่รักยิ่งของปวงชนชาวไทย ประชาชนและรัฐบาลปากีสถานขอร่วมกับข้าพเจ้าในการแสดงความเสียใจอย่างสุดซึ้งต่อพระบาทสมเด็จพระวชิรเกล้าเจ้าอยู่หัว พระบรมราชวงศ์ และประชาชนชาวไทย”*
** นาย อิสฮาก ดาร์ รองนายกรัฐมนตรี และรัฐมนตรีว่าการกระทรวงการต่างประเทศปากีสถาน ได้มีพวงมาลาแสดงความอาลัยมายังสถานเอกอัครราชทูต กรุงอิสลามาบัด
** จาลิล อับบาส จิลานี อดีตรัฐมนตรีว่าการกระทรวงการต่างประเทศปากีสถาน ได้เดินทางมาลงนามแสดงความอาลัย ณ สถานเอกอัครราชทูต กรุงอิสลามาบัด
*  ฆาเซิม-โฌมาร์ต โตกาเยฟ ประธานาธิบดีคาซัคสถาน ได้ส่งโทรเลขถึงพระบาทสมเด็จพระวชิรเกล้าเจ้าอยู่หัว โดยแสดงความเสียใจอย่างสุดซึ้งต่อความสูญเสียอันยิ่งใหญ่ครั้งนี้
*  โมฮัมหมัด มุอิซซุ ประธานาธิบดีมัลดีฟส์ ได้ส่งสาส์นแสดงความอาลัยไปยังพระบาทสมเด็จพระวชิรเกล้าเจ้าอยู่หัว โดยเน้นย้ำว่า สมเด็จพระบรมราชชนนีพันปีหลวง จะทรงเป็นที่จดจำในด้านความทุ่มเทและอุทิศตนเพื่อประเทศชาติตลอดพระชนมชีพ รวมถึงการมีส่วนร่วมอย่างใกล้ชิดกับชุมชนผ่านพระราชกรณียกิจด้านสังคมมากมายตลอดมา
*  มาร์ก คาร์นีย์ นายกรัฐมนตรีแคนาดา ได้โพสต์ข้อความแสดงความอาลัย ใจความว่า *“ในนามของชาวแคนาดา ขอแสดงความเสียใจอย่างสุดซึ้งต่อประชาชนชาวไทย จากการเสด็จสวรรคตของสมเด็จพระบรมราชชนนีพันปีหลวง พระองค์จะทรงเป็นที่ระลึกถึงในพระวิริยะอุตสาหะที่มีต่อประเทศไทย”*
*  แปเตอร์ ปาแว็ล ประธานาธิบดีสาธารณรัฐเช็ก ได้ส่งสาส์นแสดงความเสียใจไปยังพระบาทสมเด็จพระวชิรเกล้าเจ้าอยู่หัว
*  ทองลุน สีสุลิด ประธานาธิบดีลาว ได้ส่งข้อความแสดงความเสียใจไปยังพระบาทสมเด็จพระวชิรเกล้าเจ้าอยู่หัว โดยรำลึกถึงพระราชกรณียกิจในการเสริมสร้างสัมพันธไมตรี มิตรภาพ และความร่วมมือทวิภาคีระหว่างประเทศไทยและลาว
** สอนไซ สีพันดอน นายกรัฐมนตรีลาว และทองสะหวัน พมวิหาน รัฐมนตรีว่ากระทรวงการต่างประเทศ ได้ส่งข้อความแสดงเสียใจไปยังพระราชวงศ์ไทย เช่นกัน โอกาสนี้ ฯพณฯ สอนไซ ได้วางพวงมาลา และร่วมลงนามแสดงความอาลัย ณ ทำเนียบเอกอัครราชทูต เวียงจันทน์
** คำใบ ดำลัด รองประธานสภาแห่งชาติ ได้เดินทางมาลงนามแสดงความอาลัย ณ ทำเนียบเอกอัครราชทูต เวียงจันทน์
** คูน ผาสุก รองประธานศาลประชาชนสูงสุด ได้เดินทางมาลงนามแสดงความอาลัย ณ ทำเนียบเอกอัครราชทูต เวียงจันทน์
** เหล็กไหล สีวิไล รัฐมนตรีกระทรวงโยธาธิการและขนส่ง ได้เดินทางมาวางพวงมาลาและลงนามแสดงความอาลัย ณ ทำเนียบเอกอัครราชทูต เวียงจันทน์
** ใบคำ ขัดทิยะ รัฐมนตรีกระทรวงสาธารณสุข ได้เดินทางมาลงนามแสดงความอาลัย ณ ทำเนียบเอกอัครราชทูต เวียงจันทน์
** สวนสะหวัน วิยะเกด รัฐมนตรีกระทรวงวัฒนธรรมและการท่องเที่ยว ได้เดินทางมาลงนามแสดงความอาลัย ณ ทำเนียบเอกอัครราชทูต เวียงจันทน์
** พลตรี สายใจ กมมะสิด รองรัฐมนตรีกระทรวงป้องกันประเทศ ได้เดินทางมาลงนามแสดงความอาลัย ณ ทำเนียบเอกอัครราชทูต เวียงจันทน์
** อานุพาบ วงหน่อแก้ว รองรัฐมนตรีกระทรวงการต่างประเทศ ได้เดินทางมาวางพวงมาลาและลงนามแสดงความอาลัย ณ ทำเนียบเอกอัครราชทูต เวียงจันทน์
** คำพัน บุนพาคม รองรัฐมนตรีกระทรวงยุติธรรม ได้เดินทางมาลงนามแสดงความอาลัย ณ ทำเนียบเอกอัครราชทูต เวียงจันทน์
** พลโท คำกิ่ง ผุยหล้ามะนีวง รองรัฐมนตรีกระทรวงป้องกันความสงบ ได้เดินทางมาวางพวงมาลาและลงนามแสดงความอาลัย ณ ทำเนียบเอกอัครราชทูต เวียงจันทน์
** แก้ว จันทะวีไซ รองรัฐมนตรีกระทรวงแรงงานและสวัสดิการสังคม ได้เดินทางมาลงนามแสดงความอาลัย ณ ทำเนียบเอกอัครราชทูต เวียงจันทน์
** จันสะแหวง บุนยง รองรัฐมนตรีกระทรวงอุตสาหกรรมและการค้า ได้เดินทางมาลงนามแสดงความอาลัย ณ ทำเนียบเอกอัครราชทูต เวียงจันทน์
** สุลิวัด สุวันนะจูมคำ รองรัฐมนตรีกระทรวงการเงิน ได้เดินทางมาลงนามแสดงความอาลัย ณ ทำเนียบเอกอัครราชทูต เวียงจันทน์
** สำลาน พันคะวง รองรัฐมนตรีกระทรวงศึกษาธิการและกีฬา ได้เดินทางมาลงนามแสดงความอาลัย ณ ทำเนียบเอกอัครราชทูต เวียงจันทน์
** บุนคำ วอละจิด ผู้ว่าการธนาคารแห่ง สปป.ลาว ได้เดินทางมาลงนามแสดงความอาลัย ณ ทำเนียบเอกอัครราชทูต เวียงจันทน์
** คำแพง ไซสมแพง เจ้าแขวงหัวพัน ได้เดินทางมาวางพวงมาลาและลงนามแสดงความอาลัย ณ ทำเนียบเอกอัครราชทูต เวียงจันทน์
** คำพัน สิดทิดำพา เจ้าแขวงเวียงจันทน์ ได้เดินทางมาลงนามแสดงความอาลัย ณ ทำเนียบเอกอัครราชทูต เวียงจันทน์
*  อาเลียกซันดร์ ลูกาแชนกา ประธานาธิบดีเบลารุส ได้ส่งสาส์นแสดงความอาลัยไปยังพระบาทสมเด็จพระวชิรเกล้าเจ้าอยู่หัว ใจความว่า *“เบลารุสได้รับทราบข่าวนี้ด้วยความโทมนัสอย่างยิ่ง ประเทศไทยได้สูญเสียแม่ของแผ่นดินผู้ทรงอุทิศพระชนมชีพเพื่อพสกนิกร ทรงเป็นดั่งสัญลักษณ์แห่งพระเมตตาและความจงรักภักดีอย่างไม่เสื่อมคลาย ด้วยพระราชกรณียกิจอันทรงคุณค่า พระนามของพระองค์จะได้รับการจารึกในประวัติศาสตร์โลกตลอดไป”*
*  มาร์แซลู รึเบลู ดึ โซซา ประธานาธิบดีโปรตุเกส ได้ส่งสาส์นแสดงความอาลัยไปยังพระบาทสมเด็จพระวชิรเกล้าเจ้าอยู่หัว โดยเน้นย้ำว่าพระองค์จะได้รับการจดจำถึงความทุ่มเทพระวรกายผ่านโครงการต่าง ๆ ต่อสังคม พร้อมทั้งรำลึกถึงการเสด็จพระราชดำเนินเยือนโปรตุเกส ในปี พ.ศ. 2503
*  โมฮัมหมัด ชาฮาบุดดิน ประธานาธิบดีบังกลาเทศ ได้ส่งสาส์นแสดงความอาลัยไปยังพระบาทสมเด็จพระวชิรเกล้าเจ้าอยู่หัว
** มูฮัมหมัด ยูนูส ประธานที่ปรึกษาบังกลาเทศ ได้ส่งสารแสดงความอาลัยไปยังนายกรัฐมนตรีไทย เช่นกัน
*  เอมอมาลี ราห์มอน ประธานาธิบดีทาจิกิสถาน ได้ส่งสาส์นแสดงความอาลัยผ่านโทรเลขไปยังพระบาทสมเด็จพระวชิรเกล้าเจ้าอยู่หัว โดยกล่าวว่า *“การสวรรคตของสมเด็จพระบรมราชชนนีพันปีหลวง พระผู้ทรงอุทิศพระชนมชีพเพื่อมาตุภูมิและประชาชนของพระองค์ สร้างความเศร้าโศกอย่างยิ่งแก่พวกเรา”*
*  อิซัค เฮอร์ซ็อค ประธานาธิบดีอิสราเอล ได้ส่งสาส์นแสดงความอาลัยไปยังพระบาทสมเด็จพระวชิรเกล้าเจ้าอยู่หัว โดยกล่าวถึงพระราชจริยวัตรอันงดงามและการอุทิศพระองค์เพื่อยกระดับคุณภาพชีวิตของประชาชนชาวไทยมาเป็นเวลายาวนาน รวมทั้งยกย่องพระองค์ว่าทรงเป็นแรงบันดาลใจให้ประชาคมโลก
*  ฌูแซ รามุช-ออร์ตา ประธานาธิบดีติมอร์-เลสเต ได้ส่งสาส์นแสดงความอาลัยไปยังพระบาทสมเด็จพระวชิรเกล้าเจ้าอยู่หัว ความตอนหนึ่งว่า *“สมเด็จพระบรมราชชนนีพันปีหลวงจะทรงถูกจดจำไม่เพียงพระปรีชาสามารถและความสง่างาม แต่รวมถึงพระราชกรณียกิจของพระองค์ทั้งด้านการพัฒนาความเป็นอยู่ของชุมชน การส่งเสริมสตรี และการอนุรักษ์ศิลปวัฒนธรรมไทย ตลอดจนบทบาทของพระองค์ในฐานะมารดาที่สร้างแรงบันดาลใจและความเป็นอันหนึ่งอันเดียวกันให้กับชาติ อันเป็นแบบอย่างที่ดีให้กับอนุชน”* ในการนี้ประธานาธิบดีติมอร์-เลสเตยังได้เดินทางมาลงนามแสดงความอาลัย ณ สถานเอกอัครราชทูต กรุงดิลี อีกด้วย
** ชานานา กุฌเมา นายกรัฐมนตรี และอดีตประธานาธิบดีติมอร์-เลสเต ได้เดินทางมาลงนามแสดงความอาลัย ณ สถานเอกอัครราชทูต กรุงดิลี
** มาริอาโน อาซานามิ ซาบิโน โลเปส รองนายกรัฐมนตรี และรัฐมนตรีว่าการกระทรวงพัฒนาชนบทและเคหะชุมชนติมอร์-เลสเต ได้เดินทางมาลงนามแสดงความอาลัย ณ สถานเอกอัครราชทูต กรุงดิลี
** นาง มิเลน่า ดา คอสตา รังเกล รัฐมนตรีช่วยว่าการกระทรวงกิจการอาเซียนติมอร์-เลสเต ได้เดินทางมาลงนามแสดงความอาลัย ณ สถานเอกอัครราชทูต กรุงดิลี
*  รนิล วิกรมสิงหะ อดีตประธานาธิบดีศรีลังกา และวิจิตตา เฮราธ รัฐมนตรีว่าการกระทรวงการต่างประเทศศรีลังกา ได้เดินทางไปลงนามแสดงความอาลัย ณ สถานเอกอัครราชทูต กรุงโคลัมโบ

#### ผู้แทนรัฐบาลต่างประเทศ
*  ซอลต์ เซมเยน รองนายกรัฐมนตรีประเทศฮังการี ได้กล่าวแสดงความเสียใจในนามของประชาชนชาวฮังการี ไปยังพระบาทสมเด็จพระเจ้าอยู่หัว สมเด็จพระนางเจ้าฯ พระบรมราชินี และประชาชนชาวไทยต่อการเสด็จสวรรคต ระหว่างพบปะกับวันมูหะมัดนอร์ มะทา ประธานรัฐสภาไทย ณ ที่ทำการนายกรัฐมนตรีฮังการี กรุงบูดาเปสต์
*  จัสติน ตคัตเชนโค รัฐมนตรีว่าการกระทรวงการต่างประเทศปาปัวนิวกินี ได้กล่าวแสดงความอาลัยต่อการเสด็จสวรรคตระหว่างหารือกับรัฐมนตรีว่าการกระทรวงการต่างประเทศของไทย ในห้วงการประชุมผู้นำเขตเศรษฐกิจเอเปค ครั้งที่ 32 ณ เมืองคยองจู ประเทศเกาหลี
*  เพนนี หว่อง รัฐมนตรีว่าการกระทรวงการต่างประเทศออสเตรเลีย ได้กล่าวแสดงความอาลัยต่อการเสด็จสวรรคตระหว่างหารือกับรัฐมนตรีว่าการกระทรวงการต่างประเทศของไทย ในห้วงการประชุมผู้นำเขตเศรษฐกิจเอเปค ครั้งที่ 32 ณ เมืองคยองจู ประเทศเกาหลี
**  นาย อนุลักษ์ จันทิวงศ์ รัฐมนตรีด้านอุตสาหกรรมและการค้า รัฐนิวเซาท์เวลส์ ณ นครซิดนีย์ เดินทางมาลงนามแสดงความอาลัย ณ สถานกงสุลใหญ่ นครซิดนีย์
*  อับดุลลาติฟ อัล ซายานี รัฐมนตรีว่าการกระทรวงการต่างประเทศบาห์เรนและนายทหารประสานงานร่วมกับกองกำลังผสมทางทะเลประจำราชอาณาจักรบาห์เรนลงนามแสดงความอาลัย ณ สถานเอกอัครราชทูต กรุงมานามา
*  สะอีด บิน มูบารัก อัล ฮาเจรี รัฐมนตรีแห่งรัฐประจำกระทรวงการต่างประเทศสหรัฐอาหรับเอมิเรตส์ ลงนามแสดงความอาลัย ณ สถานเอกอัครราชทูต กรุงอาบูดาบี
*  มัตเตโอ เปเรโก ดี เครมนาโก รัฐมนตรีช่วยว่าการกระทรวงกลาโหม สาธารณรัฐอิตาลี เข้าถวายสักการะพระบรมศพ ณ พระที่นั่งดุสิตมหาปราสาท และลงนามเพื่อแสดงความอาลัย ณ อาคารหน่วยราชการในพระองค์ 904
*  นาง มาเรีย เดอ ฟาติมา ซีเมา มานโซ รัฐมนตรีช่วยว่าการกระทรวงการต่างประเทศและชุมชนโมซัมบิกในต่างประเทศ เป็นผู้แทนรัฐบาลโมซัมบิกเดินทางมาร่วมลงนามแสดงความอาลัย ณ สถานเอกอัครราชทูต กรุงมาปูโต
*  นาย โมฮัมหมัด อาลามิน รัฐมนตรีช่วยว่าการกระทรวงการต่างประเทศโอมาน เป็นผู้แทนรัฐบาลโอมานเดินทางมาร่วมลงนามแสดงความอาลัย ณ สถานเอกอัครราชทูต กรุงมัสกัต
*  นาย อันเดรย์ รูเดนโก รัฐมนตรีช่วยว่าการกระทรวงการต่างประเทศรัสเซีย เดินทางมาร่วมลงนามแสดงความอาลัย ณ สถานเอกอัครราชทูต กรุงมอสโก
*  พลเรือเอก ติน อ่อง ซัน รัฐมนตรีประจำสำนักงานประธานาธิบดีที่ 1 ในฐานะผู้แทนรัฐบาลเมียนมาร์ ได้เดินทางมาลงนามแสดงความอาลัย ณ สถานเอกอัครราชทูตไทย กรุงย่างกุ้ง
** กระทรวงการต่างประเทศเมียนมาร์ ในนามรัฐบาลได้มีข้อความแสดงความอาลัย โดยระลึกถึงพระองค์ในด้านการอุทิศพระวรกายต่อสังคม รวมถึงพระราชกรณียกิจที่เกี่ยวกับงานหัตถศิลป์ และศิลปวัฒนธรรมไทย
*  นาย แด็ก ฮาร์เทลิอุส ปลัดกระทรวงการต่างประเทศสวีเดน ได้เดินทางไปลงนามแสดงความอาลัย ณ สถานเอกอัครราชทูต กรุงสต็อกโฮล์ม
*  ผู้แทนรัฐบาลไนจีเรีย ได้เดินทางไปลงนามแสดงความอาลัย ณ สถานเอกอัครราชทูต กรุงอาบูจา
*  กระทรวงการต่างประเทศลิทัวเนีย ได้โพสต์ข้อความแสดงความอาลัยไปยังรัฐบาลและประชาชนชาวไทย ลงบนแพลตฟอร์มออนไลน์ X
*  กระทรวงการต่างประเทศปานามา ได้ออกแถลงการณ์ในนามของรัฐบาลและประชาชนชาวปานามา แสดงความอาลัยไปยังพระบาทสมเด็จพระวชิรเกล้าเจ้าอยู่หัว พระราชวงศ์ รัฐบาล และประชาชนชาวไทย
*  กระทรวงการต่างประเทศกัวเตมาลา ได้โพสต์ข้อความแสดงความเสียใจต่อการเสด็จสวรรคตในนามของรัฐบาลไปยังประชาชนชาวไทย ลงบนแพลตฟอร์มออนไลน์ X
*  นาย มาร์คัส ไลท์เนอร์ ผู้ช่วยปลัดกระทรวงการต่างประเทศ และอธิบดีกรมเอเชียและแปซิฟิก ในฐานะผู้แทนรัฐบาลสมาพันธรัฐสวิส ได้เดินทางมาลงนามแสดงความอาลัย ณ สถานเอกอัครราชทูต กรุงเบิร์น
*  นาย คอร์คุต กุนเกน อธิบดีกรมเอเชียและแปซิฟิก กระทรวงการต่างประเทศสาธารณรัฐตุรกี ในฐานะผู้แทนรัฐบาล ได้เดินทางมาลงนามแสดงความอาลัย ณ สถานเอกอัครราชทูต กรุงอังการา
*  นาย วิลเลียม แอสเซิลบอร์น อธิบดีกรมเอเชียและโอเชียเนีย กระทรวงการต่างประเทศเบลเยียม ในฐานะผู้แทนรัฐบาล ได้เดินทางมาลงนามแสดงความอาลัย ณ สถานเอกอัครราชทูต กรุงบรัสเซลส์
*  นาง ซูซาน คลีแบงก์ รองปลัดด้านเอเชีย-แปซิฟิก ณ กระทรวงการต่างประเทศบราซิล ได้เดินทางมาลงนามแสดงความอาลัย ณ สถานเอกอัครราชทูต กรุงบราซิเลีย
**  ผู้แทนรัฐบาลเฟเดอรัลดิสตริกต์ ได้เดินทางมาลงนามแสดงความอาลัย ณ สถานเอกอัครราชทูต กรุงบราซิเลีย
**  ผู้แทนรัฐบาลรัฐเปร์นังบูกู ได้เดินทางมาลงนามแสดงความอาลัย ณ สถานเอกอัครราชทูต กรุงบราซิเลีย
*  Dimitrios Zevelakis อธิบดีกรมพิธีการทูต กระทรวงการต่างประเทศกรีซ ได้เดินทางมาลงนามแสดงความอาลัย ณ สถานเอกอัครราชทูต กรุงเอเธนส์
*  นาง Tone Elisabeth Baekkevold Allers อธิบดีกรมพิธีการทูต กระทรวงการต่างประเทศนอร์เวย์ ได้เดินทางมาลงนามแสดงความอาลัย ณ สถานเอกอัครราชทูต กรุงออสโล
*  นาย คริสเตียน ลินด์โฮล์ม รองอธิบดีกรมพิธีการทูต กระทรวงการต่างประเทศฟินแลนด์ ได้เดินทางมาลงนามแสดงความอาลัย ณ สถานเอกอัครราชทูต กรุงเฮลซิงกิ
*  นาย Jaime Alliende รองอธิบดีกรมเอเชียแปซิฟิก ในฐานะผู้แทนกระทรวงการต่างประเทศชิลี ได้เดินทางมาลงนามแสดงความอาลัย ณ สถานเอกอัครราชทูต กรุงซันติอาโก
*  นาย เฟอร์นันโด กีโรซ อธิบดีกรมเอเชียตะวันออก กระทรวงการต่างประเทศสาธารณรัฐเปรู ในฐานะผู้แทนกระทรวงการต่างประเทศเปรู ได้เดินทางมาลงนามแสดงความอาลัย ณ ทำเนียบเอกอัครราชทูต กรุงลิมา สาธารณรัฐเปรู 
* นาย นี อามาซาห์ นาโมอาเล่ เอกอัครราชทูตกานาประจำบราซิล ในฐานะผู้แทนประธานาธิบดีกานา จอห์น ดรามานี มาฮามา และประชาชนชาวกานา ได้เดินทางมาลงนามแสดงความอาลัย ณ สถานเอกอัครราชทูต ความตอนหนึ่งว่า *“พระราชกรณียกิจของพระองค์ยังคงเป็นมรดกอันยั่งยืนที่จะแสดงถึงพระราชปณิธานที่ทรงมีต่อวัฒนธรรมไทย”*
*  สถานทูตรัฐอธิปไตยทหารออร์เดอร์ออฟมอลตา ประจำประเทศไทย ได้ออกแถลงการณ์แสดงความอาลัยไปยังพระบาทสมเด็จพระวชิรเกล้าเจ้าอยู่หัว พระราชวงศ์ และประชาชนชาวไทย
*  นางสาว พัชรพิมล ยังประภากร กงสุลกิตติมศักดิ์โกตดิวัวร์ประจำประเทศไทย พร้อมโอลิเวีย ยาเซ มิสยูนิเวิร์สโกตดิวัวร์ 2025 ในฐานะทูตการท่องเที่ยวโกตดิวัวร์ ได้กล่าวแสดงความอาลัยระหว่างการเข้าพบที่ปรึกษาของรัฐมนตรีว่าการกระทรวงการต่างประเทศ
*  นาย คาซูชิเกะ โนบุทานิ อธิบดี สำนักงานเศรษฐกิจ การค้า และอุตสาหกรรมคันไซ เดินทางมาที่สถานกงสุลใหญ่ ณ นครโอซากา เพื่อลงนามแสดงความอาลัย

#### มิใช่รัฐ
*  สหภาพแห่งชาติกะเหรี่ยง ออกแถลงการณ์แสดงความเสียใจ พร้อมทั้งสั่งให้ลดธงครึ่งเสาตลอดแนวแม่น้ำสาละวินที่ติดกับชายแดนไทยในพื้นที่ควบคุมของตน
*  กองทัพรัฐฉาน สั่งให้ลดธงครึ่งเสาและจัดพิธีเพื่อแสดงความอาลัย
*  กองทัพกะเหรี่ยงพุทธประชาธิปไตย จัดพิธีถวายอาลัยและลดธงครึ่งเสา

#### อื่น ๆ
* มาซาตาดะ อิชิอิ หัวหน้าผู้ฝึกสอนบีจี ปทุม ยูไนเต็ด และอดีตหัวหน้าผู้ฝึกสอนฟุตบอลทีมชาติไทยชาวญี่ปุ่น โพสต์แสดงความเสียใจ ความว่า *"ผมขอแสดงความเสียใจอย่างสุดซึ้งต่อการเสด็จสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ผมเชื่อว่าในช่วงเวลาแห่งความโศกเศร้านี้ ประเทศไทยจะสามารถกลับมาเป็นหนึ่งเดียวได้อีกครั้ง"*
* เจฟฟรีย์ เจนกินส์ ลองเฟลโลว์ อาจารย์พิเศษคณะศิลปศาสตร์ มหาวิทยาลัยธรรมศาสตร์ กล่าวในเฟซบุ๊ก ความว่าระลึกถึงพระมหากรุณาธิคุณ 
* สโมสรฟุตบอลลิเวอร์พูล ได้โพสต์เฟซบุ๊กแสดงความเสียใจต่อการสวรรคตโดยน้อมรำลึกในพระมหากรุณาธิคุณอันหาที่สุดมิได้ พร้อมทั้งแสดงความอาลัยแด่สมเด็จพระบรมราชชนนีพันปีหลวง รวมทั้งได้เปลี่ยนรูปภาพโปรไฟล์ตราสัญลักษณ์สโมสรฟุตบอลเป็นโทนสีขาวดำเพื่อแสดงความอาลัย
* สโมสรฟุตบอลไบเอิร์นมิวนิก ได้ออกประกาศเลื่อนกิจกรรม “CRUISE. SUPER. BAYERN.” ซึ่งเดิมมีกำหนดจัดในวันที่ 26 ตุลาคม พ.ศ. 2568 ออกไปก่อน เพื่อแสดงความอาลัย
* สโมสรฟุตบอลทอตนัมฮอตสเปอร์ ได้เผยแพร่ข้อความแสดงความเสียใจ ความว่า *"ธ สถิตในดวงใจตราบนิจนิรันดร์ น้อมสำนึกในพระมหากรุณาธิคุณเป็นล้นพ้น อันหาที่สุดมิได้"*
* สโมสรฟุตบอลแมนเชสเตอร์ยูไนเต็ด ได้โพสต์เฟซบุ๊กแสดงความเสียใจต่อการสวรรคตโดยน้อมรำลึกในพระมหากรุณาธิคุณอันหาที่สุดมิได้ พร้อมทั้งแสดงความอาลัยแด่สมเด็จพระบรมราชชนนีพันปีหลวง

### องค์การเหนือรัฐ
*  อังตอนียู กูแตรึช เลขาธิการสหประชาชาติ กล่าวแสดงความอาลัย ถวายแด่สมเด็จพระบรมราชชนนีพันปีหลวง โดยระบุว่าถือเป็นการสูญเสียครั้งยิ่งใหญ่ของคนไทย ในระหว่างการประชุมสุดยอดอาเซียน 2025 ณ กรุงกัวลาลัมเปอร์ ประเทศมาเลเซีย
** อามินา เจ. โมฮัมเหม็ด รองเลขาธิการสหประชาชาติ ในนามเลขาธิการสหประชาชาติ เดินทางมาลงนามแสดงความอาลัย ณ สำนักคณะผู้แทนถาวรประจำสหประชาชาติ ณ นครนิวยอร์ก
** มิเกลล่า ฟิลแบรย์-สตอเร่ ผู้แทนเลขาธิการสหประชาชาติประจำประเทศไทย ร่วมแสดงความอาลัย ใจความว่า องค์การสหประชาชาติในประเทศไทยถวายความห่วงใยแด่พระบรมวงศานุวงศ์ และแสดงความอาลัยอย่างสุดซึ้งต่อการเสด็จสวรรคตของสมเด็จพระบรมราชชนนีพันปีหลวง ที่ทรงปฏิบัติพระราชกรณียกิจในด้านสวัสดิการสังคม การอนุรักษ์สิ่งแวดล้อม และการสืบสานงานหัตถศิลป์ไทย อีกทั้งทรงมีน้ำพระราชหฤทัยเปี่ยมด้วยเมตตาธรรม พระราชปณิธานในการยกระดับคุณภาพชีวิตของสตรี ชุมชนชนบท ผู้เปราะบาง และยังคงเป็นแรงบันดาลใจสืบไปทั้งในประเทศไทยและต่างประเทศ และร่วมอยู่เคียงข้างประเทศไทยในช่วงเวลาอาลัยในครั้งนี้
** เลขาธิการคณะกรรมการเศรษฐกิจและสังคมแห่งเอเชียและแปซิฟิก เดินทางมาลงนามแสดงความอาลัย ณ สำนักคณะผู้แทนถาวรประจำสหประชาชาติ ณ นครนิวยอร์ก
*  อัวร์ซูลา ฟ็อน แดร์ ไลเอิน ประธานคณะกรรมาธิการยุโรป และอังตอนียู กอชตา ประธานคณะมนตรียุโรป ได้มีสารถึงนายกรัฐมนตรีของไทย ขอแสดงความอาลัยแด่พระบาทสมเด็จพระเจ้าอยู่หัวต่อการสวรรคตของสมเด็จพระบรมราชชนนีพันปีหลวง
** คายา คาลลัส รองประธานคณะกรรมาธิการยุโรป ได้แสดงความซาบซึ้งในพระมหากรุณาธิคุณในด้านการพัฒนาคุณภาพชีวิตของพสกนิกรชาวไทยซึ่งเป็นที่ยกย่องในระดับสากล และมอบหมายให้รักษาการอธิบดีกรมเอเชียและแปซิฟิก กระทรวงการต่างประเทศสหภาพยุโรป เดินทางมาลงนามแสดงความอาลัย ณ สถานเอกอัครราชทูตกรุงบรัสเซลส์
*  ซาลิม เอ็ม. อัล มาลิก ผู้อำนวยการใหญ่องค์การการศึกษา วิทยาศาสตร์ และวัฒนธรรมแห่งโลกอิสลาม ได้เดินทางไปลงนามแสดงความอาลัย ณ สถานเอกอัครราชทูต กรุงราบัต

### องค์กรระหว่างประเทศ
* องค์กรนางงามจักรวาล โพสต์ข้อความแสดงความอาลัย ใจความว่า สมเด็จพระนางเจ้าสิริกิติ์ พระบรมราชชนนีพันปีหลวง ทรงเป็นสัญลักษณ์แห่งพระเกียรติยศ ความเมตตา และความจงรักภักดีต่อปวงชนชาวไทยตลอดพระชนมชีพ พระองค์ทรงบำเพ็ญพระราชกรณียกิจด้านมนุษยธรรม การอนุรักษ์ศิลปวัฒนธรรมไทย และการพัฒนาสังคมและชนบททั่วราชอาณาจักร และแสดงความเสียใจแด่พระบาทสมเด็จพระวชิรเกล้าเจ้าอยู่หัว พระบรมวงศานุวงศ์ และแก่ประชาชนชาวไทย
* องค์กรมิสเวิลด์ ซึ่งนำโดยจูเลีย มอร์ลีย์ ได้ร่วมแสดงความอาลัยโดยโพสต์ข้อความผ่านอินสตาแกรมของกองประกวด ยกย่องสมเด็จพระบรมราชชนนีพันปีหลวงว่าทรงเป็นแรงบันดาลใจอันยิ่งใหญ่ของสตรีไทยกับคนทั้งโลก ทรงส่งเสริมให้ผู้หญิงเห็นคุณค่าตนเอง อีกทั้งยังยกย่องพระองค์ในฐานะผู้นำแห่งความงามคุณค่าทางวัฒนธรรมไทย ให้กลายเป็นอัตลักษณ์ที่คนทั่วโลกยกย่อง

## พระราชพิธีพระบรมศพ
### เคลื่อนพระบรมศพสู่พระบรมมหาราชวัง
วันที่ 26 ตุลาคม พ.ศ. 2568 เวลา 15:42 น. พระบาทสมเด็จพระวชิรเกล้าเจ้าอยู่หัวและสมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จพระราชดำเนินพร้อมด้วยพระบรมวงศานุวงศ์จำนวนหนึ่ง จากพระที่นั่งอัมพรสถาน พระราชวังดุสิต ไปยังโรงพยาบาลจุฬาลงกรณ์ สภากาชาดไทย จากนั้นเสด็จพระราชดำเนินเข้าสู่อาคารภูมิสิริมังคลานุสรณ์ แล้วเสด็จขึ้นชั้น 29 ซึ่งมีพระบรมวงศานุวงศ์อีกจำนวนหนึ่งเฝ้าฯ รับเสด็จ จากนั้นสมเด็จพระมหาวีรวงศ์ (สุชิน อคฺคชิโน) แม่กองธรรมสนามหลวง และผู้ช่วยเจ้าอาวาสวัดราชบพิธสถิตมหาสีมารามราชวรวิหาร นำขบวนอัญเชิญพระบรมศพ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ลงจากอาคาร แล้วอัญเชิญขึ้นรถยนต์ Volkswagen Caravelle T4 รุ่นปี 2001 สีเทา คาดแถบฟ้า หมายเลขทะเบียน 1ด-0929 กรุงเทพมหานคร หรือรู้จักกันในนามเจมส์บอนด์ ซึ่งเป็นรถยนต์คันเดียวกับที่เคยใช้อัญเชิญพระบรมศพ พระบาทสมเด็จพระมหาภูมิพลอดุลยเดชมหาราช บรมนาถบพิตร เมื่อ 9 ปีก่อน

250px|thumb|ซุ้มแสดงความอาลัยสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง บริเวณถนนราชดำเนินนอก

จากนั้นเมื่อเวลา 16:26 น. ขบวนอัญเชิญพระบรมศพ สมเด็จพระบรมราชชนนีพันปีหลวง ซึ่งนำขบวนโดยรถยนต์ของสมเด็จพระมหาวีรวงศ์ ตามด้วยรถยนต์อัญเชิญพระบรมศพ และขบวนรถยนต์พระที่นั่งของพระบาทสมเด็จพระเจ้าอยู่หัว สมเด็จพระนางเจ้าฯ พระบรมราชินี และพระบรมวงศานุวงศ์ เริ่มเคลื่อนออกจากโรงพยาบาลจุฬาลงกรณ์ แนวเส้นทางไปตามถนนอังรีดูนังต์ ถนนพระรามที่ 4 ถนนพญาไท ถนนศรีอยุธยา ถนนราชดำเนิน และถนนหน้าพระลาน เข้าสู่พระบรมมหาราชวังทางประตูวิเศษไชยศรี และเทียบที่พระที่นั่งพิมานรัตยา ซึ่งมีพระบรมวงศานุวงศ์อีกจำนวนหนึ่งเฝ้าฯ รับเสด็จ เมื่อเวลา 17:04 น. รวมใช้เวลาเคลื่อนขบวนทั้งหมด 38 นาที

### การถวายพระเศวตฉัตร 9 ชั้น
เนื่องจากสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เคยทรงปฏิบัติพระราชกรณียกิจในฐานะผู้สำเร็จราชการแทนพระองค์ในช่วงระหว่างที่พระบาทสมเด็จพระมหาภูมิพลอดุลยเดชมหาราช บรมนาถบพิตร พระบรมราชสวามี ทรงผนวช ดังนั้น เพื่อเป็นการถวายพระเกียรติยศสูงสุดและเพื่อแสดงพระราชกตัญญูต่อสมเด็จพระบรมราชชนนี พระบาทสมเด็จพระวชิรเกล้าเจ้าอยู่หัวจึงทูลเกล้าฯ ถวายนพปฎลมหาเศวตฉัตร (ในหมายกำหนดการออกนามว่า "พระเศวตฉัตร 9 ชั้น") สำหรับกางกั้นพระโกศประกอบพระราชอิสริยยศพระบรมศพสมเด็จพระบรมราชชนนีพันปีหลวง ตั้งแต่วันที่ 25 ตุลาคม พ.ศ. 2568 โดยทรงเป็นพระบรมวงศานุวงศ์สตรีหรือฝ่ายในพระองค์แรกที่ทรงได้รับการทูลเกล้าฯ ถวายนพปฎลมหาเศวตฉัตร ซึ่งปกติแล้วจะใช้กับพระมหากษัตริย์ที่ผ่านพระราชพิธีบรมราชาภิเษกแล้วเท่านั้น

### การถวายน้ำสรงพระบรมศพ

#### พระราชพิธี
วันที่ 26 ตุลาคม พ.ศ. 2568 เวลา 17:05 น. หลังจากขบวนพระบรมศพ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เคลื่อนมาถึงพระที่นั่งพิมานรัตยาแล้ว พระบาทสมเด็จพระวชิรเกล้าเจ้าอยู่หัวและสมเด็จพระนางเจ้าสุทิดา พัชรสุธาพิมลลักษณ พระบรมราชินี ทรงถวายน้ำสรงพระบรมศพ โดยพระบาทสมเด็จพระวชิรเกล้าเจ้าอยู่หัวถวายพระภูษาตาตระกำคลุมพระบรมศพ จากนั้นทรงจุดธูปเทียนสำหรับพระบรมศพ แล้วทรงพระกรุณาโปรดเกล้าฯ ให้พระบรมวงศานุวงศ์ถวายน้ำสรงที่พระบาทพระบรมศพตามลำดับ จนถึงลำดับสุดท้ายคือสมเด็จพระนางเจ้าสุทิดาฯ พระบรมราชินี จากนั้นพระบาทสมเด็จพระวชิรเกล้าเจ้าอยู่หัวทรงสรงน้ำขมิ้นและน้ำพระสุคนธ์ที่พระอุระพระบรมศพ เจ้าพนักงานภูษามาลาถวายฉลองพระองค์ไหมไทยยกดอกลายไทยสีทองพื้นขาวตามพระอิสริยยศสมเด็จพระบรมราชินีนาถ พระบาทสมเด็จพระเจ้าอยู่หัวทรงหวีพระเกศาพระบรมศพขึ้นครั้งหนึ่ง ลงครั้งหนึ่ง แล้วขึ้นอีกครั้งหนึ่ง แล้วทรงหักพระสางวางไว้ในพาน ก่อนเสด็จฯ ไปประทับพระราชอาสน์ที่นอกพระฉาก เจ้าพนักงานเชิญพระบรมศพลงพระหีบ เสร็จแล้ว พระบาทสมเด็จพระเจ้าอยู่หัวเสด็จฯ เข้าในพระฉาก ทรงวางซองพระศรีทองคำลงยาบรรจุดอกบัวตูมและธูปเทียนที่พระอุระพระบรมศพ ทรงปิดพระพักตร์ด้วยแผ่นทองคำจำหลักลายดุนมีพระกรรณ ทรงวางพระชฎาทองคำลงยาข้างพระเศียร แล้วเสด็จฯ ออกไปประทับพระราชอาสน์นอกพระฉาก จากนั้นเจ้าพนักงานสนมพลเรือนปิดฝาพระหีบพระบรมศพ ทหารมหาดเล็กราชวัลลภรักษาพระองค์เชิญหีบพระบรมศพไปประดิษฐานหลังพระแท่นสุวรรณเบญจดลประกอบพระโกศทองใหญ่ ภายในพระที่นั่งดุสิตมหาปราสาท เสร็จแล้ว ทรงวางพวงมาลาที่หน้าพระโกศทองใหญ่ และทรงจุดธูปเทียนเครื่องราชสักการะ ทรงทอดผ้าไตร พระสงฆ์สดับปกรณ์ ทรงหลั่งทักษิโณทก พระสงฆ์ถวายอนุโมทนา ถวายอติเรก ถวายพระพรลา ออกจากพระที่นั่ง จากนั้นทรงทอดผ้าไตรและพระสงฆ์ที่เหลือสดับปกรณ์จนครบทุกรูป จึงเสด็จฯ ไปทรงจุดธูปเทียนหน้าพระแท่นเตียงพระพิธีธรรม พระพิธีธรรมเริ่มสวดพระอภิธรรม เมื่อครบ 4 จบ ทรงทอดผ้าไตร พระสงฆ์สดับปกรณ์ ทรงหลั่งทักษิโณทก พระสงฆ์ถวายอนุโมทนา ถวายอดิเรก ถวายพระพรลา เสร็จแล้ว ทรงกราบเครื่องนมัสการและพระโกศพระบรมศพ แล้วเสด็จพระราชดำเนินกลับ

#### ประชาชน
พระบาทสมเด็จพระวชิรเกล้าเจ้าอยู่หัวพระราชทานพระบรมราชานุญาตให้ประชาชนเข้าถวายน้ำสรงพระบรมศพ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง หน้าพระฉายาลักษณ์ ในวันที่ 26 ตุลาคม พ.ศ. 2568 เวลา 08:30 – 12:00 น. ณ ศาลาสหทัยสมาคม ในพระบรมมหาราชวัง โดยทรงพระกรุณาโปรดเกล้าฯ ให้สำนักพระราชวังดูแลการถวายน้ำสรงพระบรมศพ ส่วนรัฐบาล โดยกระทรวงมหาดไทย ก็ได้มอบหมายให้แต่ละจังหวัดทั้ง 76 จังหวัด ดูแลการถวายน้ำสรงพระบรมศพในส่วนภูมิภาคทั้ง 878 อำเภอ

### การบำเพ็ญพระราชกุศลถวายพระบรมศพ

#### พระราชพิธีทรงบำเพ็ญพระราชกุศลใน 4 วาระ
[250px|thumb|right|การบำเพ็ญกุศลสัตตมวารเพื่ออุทิศถวายเป็นพระราชกุศลที่[วัดพระแก้ว (อำเภอเมืองเชียงราย)|วัดพระแก้ว จังหวัดเชียงราย]]
สำนักพระราชวังประกาศหมายกำหนดการพระราชพิธีทรงบำเพ็ญพระราชกุศลถวายพระบรมศพ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทั้งหมด 4 วาระ คือ สัตตมวาร (7 วัน) ในวันที่ 30 และ 31 ตุลาคม พ.ศ. 2568, ปัณรสมวาร (15 วัน) ในวันที่ 7 และ 8 พฤศจิกายน พ.ศ. 2568, ปัญญาสมวาร (50 วัน) ในวันที่ 12 และ 13 ธันวาคม พ.ศ. 2568 และ สตมวาร (100 วัน) ในวันที่ 31 มกราคม และ 1 กุมภาพันธ์ พ.ศ. 2569 ทั้งนี้ กระทรวงมหาดไทยได้มอบหมายให้ผู้ว่าราชการจังหวัดทุกจังหวัดจัดพิธีบำเพ็ญกุศลตามกำหนดวันและวาระการประกอบพิธีข้างต้นด้วย

#### พิธีถวายเลี้ยงภัตตาหาร พระพิธีธรรมสวดพระอภิธรรม และการประโคมย่ำยาม
พระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าฯ ให้มีพระพิธีธรรมสวดพระอภิธรรมพระบรมศพ และประโคมย่ำยาม วันละ 6 ช่วงเวลา ในเวลา 6:00 น., 9:00 น., 12:00 น., 15:00 น., 18:00 น. และ 21:00 น. พร้อมรับพระราชทานฉันเช้าวันละ 8 รูป ในเวลา 7:00 น. และรับพระราชทานฉันเพลอีกวันละ 8 รูป ในเวลา 11:00 น. ตลอด 100 วันแรก ส่วนวงประโคมย่ำยามประกอบด้วย 2 วง โดยวงแตร สังข์ ปี่ไฉน และกลองชนะ ของงานเครื่องสูง สำนักพระราชวัง เริ่มประโคมก่อน จบแล้วประโคมต่อโดยวงปี่พาทย์นางหงส์ ของกลุ่มดุริยางค์ไทย สำนักการสังคีต กรมศิลปากร กระทรวงวัฒนธรรม ตามพระราชประสงค์ของสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ที่ให้นำวงปี่พาทย์นางหงส์เข้าร่วมประโคมย่ำยามมาตั้งแต่ครั้งพระราชพิธีพระบรมศพสมเด็จพระศรีนครินทราบรมราชชนนี

#### การบำเพ็ญกุศลพิธีกงเต็กถวายพระบรมศพ

#### การให้หน่วยงานหรือบุคคลต่าง ๆ ร่วมเป็นเจ้าภาพสวดพระอภิธรรม
สำนักพระราชวังประกาศเมื่อวันที่ 26 ตุลาคม พ.ศ. 2568 ว่า พระบาทสมเด็จพระวชิรเกล้าเจ้าอยู่หัว พระราชทานพระบรมราชานุญาตให้ราชสกุล คณะองคมนตรี คณะรัฐมนตรี คณะบุคคล ข้าราชการ รัฐวิสาหกิจ ภาคเอกชน และประชาชน ร่วมเป็นเจ้าภาพบำเพ็ญพระราชกุศลสวดพระอภิธรรมพระบรมศพ ภายหลังเสร็จสิ้นการพระราชพิธีทรงบำเพ็ญพระราชกุศลสตมวาร หรือตั้งแต่วันที่ 2 กุมภาพันธ์ พ.ศ. 2569 เป็นต้นไป โดยมีรายการเจ้าภาพดังต่อไปนี้

### การถวายสักการะพระบรมศพ
สำนักพระราชวังประกาศเมื่อวันที่ 26 ตุลาคม พ.ศ. 2568 ว่า พระบาทสมเด็จพระวชิรเกล้าเจ้าอยู่หัว พระราชทานพระบรมราชานุญาตให้ประชาชนเข้าถวายสักการะพระบรมศพ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง โดยแบ่งเป็น 2 ช่วง คือช่วงที่ 1 ให้ประชาชนถวายสักการะเบื้องหน้าพระฉายาลักษณ์ที่พระบาทสมเด็จพระวชิรเกล้าเจ้าอยู่หัวพระราชทานไว้ พร้อมลงนามแสดงความอาลัยในสมุดหลวง ณ ศาลาสหทัยสมาคม ในพระบรมมหาราชวัง ทุกวัน เวลา 08:30 – 16:00 น. ตั้งแต่วันที่ 27 ตุลาคม จนถึง 8 พฤศจิกายน และช่วงที่ 2 เปิดให้ประชาชนเข้าเฝ้าฯ กราบถวายบังคมพระบรมศพ ณ พระที่นั่งดุสิตมหาปราสาท ทุกวัน เวลา 09:00 – 21:00 น. โดยแบ่งเป็นวันละ 4 ช่วงเวลา ได้แก่ เวลา 08:00–10:45 น., เวลา 12:00–16:45 น., เวลา 17:45–18:30 น. และ เวลา 19:45–21:00 น. โดยเริ่มเปิดให้เข้าถวายบังคมพระบรมศพได้ภายหลังเสร็จสิ้นพระราชพิธีทรงบำเพ็ญพระราชกุศลปัณรสมวาร ตั้งแต่วันที่ 9 พฤศจิกายน เป็นต้นไป จนกว่าจะมีการเปลี่ยนแปลง

### ผู้แทนต่างประเทศที่เข้าร่วม
ผู้นำและประมุขของแต่ละประเทศ ตลอดจนผู้แทนพระองค์หรือผู้แทนพิเศษของประเทศต่าง ๆ ที่เสด็จพระราชดำเนิน เสด็จ และเดินทางมาร่วมวางพวงมาลาถวายราชสักการะพระบรมศพ ณ พระที่นั่งดุสิตมหาปราสาท กับลงพระนามและลงนามแสดงความอาลัย ณ อาคารหน่วยราชการในพระองค์ 904 มีรายพระนามและชื่อดังต่อไปนี้

## พระราชพิธีถวายพระเพลิงพระบรมศพ
คณะรัฐมนตรีมอบหมายให้กรมศิลปากรดูแลรับผิดชอบรูปแบบ พิธีการ และการจัดสร้างพระเมรุมาศสำหรับพระราชพิธีถวายพระเพลิงพระบรมศพ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง โดยขอรับพระราชวินิจฉัยจากพระบรมวงศานุวงศ์ที่รัฐบาลกราบบังคมทูลเชิญมาทรงเป็นองค์ที่ปรึกษาในคณะกรรมการจัดงานพระราชพิธีฯ รวมทั้งการบูรณะราชรถและพระยานมาศ

ต่อมาในวันที่ 6 พฤศจิกายน พ.ศ. 2568 สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินไปทรงประกอบพิธีบวงสรวง เพื่อบูรณปฏิสังขรณ์ราชรถ พระยานมาศ และเครื่องประกอบ ในพระราชพิธีถวายพระเพลิงพระบรมศพสมเด็จพระบรมราชชนนีพันปีหลวง ทั้งนี้ กรมศิลปากรคาดการณ์ว่าการบูรณะปฏิสังขรณ์นี้ รวมถึงการก่อสร้างพระเมรุมาศ จะแล้วเสร็จในเดือนตุลาคม พ.ศ. 2569

ถัดจากนั้นวันที่ 23 กุมภาพันธ์ พ.ศ. 2569 สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินไปทรงประกอบพิธีปักหมุดวางผังก่อสร้างพระเมรุมาศในการพระราชพิธีถวายพระเพลิงพระบรมศพสมเด็จพระบรมราชชนนีพันปีหลวง ณ ท้องสนามหลวง

## ดูเพิ่ม
* สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง

## อ้างอิง

## แหล่งข้อมูลอื่น

หมวดหมู่:สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
พระศพ
หมวดหมู่:พิธีศพในประเทศไทย
หมวดหมู่:รัฐพิธีศพ
หมวดหมู่:การสิ้นพระชนม์ในพระบรมวงศานุวงศ์ไทย
หมวดหมู่:กรุงเทพมหานครในปี พ.ศ. 2568